Maipk buka permohonan dermasiswa pelajar di luar negara
Oleh ZAKI SALLEH

6 Disember 2020, 9:01 pm
IPOH – Permohonan bagi Dermasiswa Online Pelajar Luar Negara Majlis Agama Islam Perak (Maipk) untuk pengajian peringkat ijazah dan pondok telah dibuka bermula 5 Disember sehingga 14 Disember ini.
Permohonan boleh dibuat dengan mengisi borang secara dalam talian melalui portal http://online.maiamp.gov.my/fisabilillah/ sehingga tarikh tutup.
Pengurus Bahagian Agihan Zakat Maipk, Muzammil Arbain berkata, permohonan adalah khusus bagi pemohon yang menetap di Perak dan dibenarkan kepada mereka yang pernah menerima bantuan daripada Maipk sebelum ini.
Katanya, dermasiswa tersebut adalah bantuan secara one-off setiap tahun untuk mahasiswa yang belajar di luar negara dlm bidang pengajian Islam.
“Permohonan yang lengkap perlu dicetak satu salinan dan dihantar sendiri ke Pejabat Atase Pendidikan negeri Perak untuk proses selanjutnya.
“Sekiranya terdapat sebarang masalah terutamanya pelajar-pelajar di Mesir, Jordan dan Morocco, mereka boleh menghubungi talian +2010 9856 9800 (Encik Tasyreef) atau +2010 2482 4523 (Encik Muhammad Fauzan) untuk urusan selanjutnya,” ujarnya ketika dihubungi hari ini.

Antara dokumen yang diperlukan seperti surat pengesahan pengajian, slip pendapatan ibu bapa, slip keputusan peperiksaan terkini dan surat pengesahan bermastautin di negeri Perak.
Jelas Muzammil lagi, kaedah dermasiswa Maipk ini perlu dibuat permohonan setiap tahun untuk melayakkan pemohon menerima bantuan wang zakat bagi menampung atau memenuhi keperluan sara hidup belajar.
Katanya, permohonan kelulusan bagaimanapun bergantung kepada syarat termasuk prestasi keputusan peperiksaan.
“Pada tahun lalu misalnya seramai 972 pelajar menerima dermasiswa ini membabitkan perlelanjaan kira-kira RM6.4 juta.
“Justeru, para pelajar dan orang ramai juga diminta untuk membantu menyebarkan tawaran dermasiswa ini bagi mengelak keciciran maklumat,” ujarnya.-K! ONLINE


Budak mengamuk ditahan polis tunggang motosikal tanpa topi keledar
Oleh KOSMO!

6 Disember 2020, 7:59 pm
JAKARTA – Seorang budak lelaki mengamuk selepas ditahan polis ketika menunggang motosikal bersama rakannya tanpa memakai topi keledar di Kabupaten Tapin, Kalimantan Selatan, Indonesia semalam, lapor laman berita Suara.com.
Satu rakaman video yang dimuat naik di laman sosial Instagram menunjukkan dua budak lelaki itu ditahan polis semasa menunggang sebuah motosikal tanpa memakai topi keledar.
Sebaik sahaja motosikal yang ditunggang mereka diarah berhenti, seorang daripada mereka menjerit ke arah anggota polis berkenaan.
Disebabkan tidak berpuas hati kerana ditahan, budak lelaki yang memakai baju-T berwarna coklat itu menolak motosikalnya hingga terbalik dan memijak-mijak kenderaan tersebut.
Anggota polis tersebut kemudian menolak motosikal tersebut ke sebuah tempat letak kenderaan dan kelihatan budak lelaki yang tidak diketahui identitinya itu merayu kepada penguat kuasa terbabit agar tidak menyamannya.
Rakaman tersebut turut kedengaran suara beberapa individu ketawa melihat gelagat budak lelaki tersebut.

Sejak dimuat naik, video berkenaan mendapat hampir 100,000 tontonan dan mengundang pelbagai reaksi netizen.
Seorang netizen mempersoalkan tindakan segelintir ibu bapa membenarkan kanak-kanak bawah umur menunggang motosikal.
“Saya berasa pelik dengan ibu bapa yang membenarkan anak-anak bawah umur menunggang motosikal,” katanya.
“Awak yang salah, awak pula yang marah polis itu,” tulis seorang lagi pengguna. – Agensi


Aktres Black Panther siar video antivaksin Covid-19
Oleh KOSMO!

6 Disember 2020, 8:38 pm
LOS ANGELES, California – Pelakon filem Black Panther, Letitia Wright dikatakan menutup akaun media sosialnya selepas berkongsi rakaman video membayangkan bahawa vaksin Covid-19 berisiko menyebabkan ‘anggota baharu tumbuh pada badan manusia’, lapor portal berita Sky News hari ini.
Perbincangan online mengenainya bertajuk Should We Take It? turut dipadamkan.
Klip video yang muncul dalam saluran bertajuk On The Table and Wright faced itu berdepan kritikan hebat dengan rakan pelakon Marvel lain, Don Cheadle menganggap ia sebagai ‘sampah’.
Selepas memberi maklum balas kepada pengikut yang mempersoalkan keputusannya, Letitia, 27 mendakwa bahawa dia telah ‘dibatalkan’.
Kedua-dua akan Twitter dan Instagram aktres itu tidak dapat diakses selepas itu.
“Niat saya adalah untuk tidak melukakan perasaan sesiapa, hasrat saya menyiarkan klip video ini adalah hanya untuk meningkatkan kesedaran tentang apa yang terkandung dalam vaksin dan apa yang kita masukkan ke dalam tubuh kita. Itu sahaja.” katanya di Twitter sebelum akaun tersebut ditutup.

Sebelum ini wujud kebimbangan bahawa kumpulan antivaksin akan menjejaskan kempen pelalian Covid-19 dan menghalang usaha mengawal virus tersebut.
Ahli politik Britain, Jonathan Ashworth, baru-baru ini menyifatkan kandungan antivaksin di media sosial sebagai ‘racun’ dan ‘sampah’, malah menggesa kerajaan menguatkuasakan undang-undang kecemasan untuk membanterasnya. – Agensi


Pengamal perubatan Islam ditahan cabul wanita
Oleh NOOR HAYATI MAMAT

6 Disember 2020, 9:10 pm
HULU TERENGGANU – Seorang pengamal perubatan Islam ditahan polis semalam bagi membantu siasatan mencabul seorang jurujual wanita yang juga pesakitnya pada akhir November lalu.
Lelaki berusia 52 tahun yang menggelarkan dirinya sebagai ustaz diberkas polis di rumahnya di Kuala Berang di sini pada pukul 4 petang setelah mangsa membuat laporan berhubung dakwaan itu di Balai Polis Kuala Berang di sini pada Khamis lalu.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, mangsa berusia 30 tahun telah mendapatkan rawatan daripada suspek di pusat perawatan Islam di daerah ini pada pukul 8.30 malam, 22 November lalu.
“Wanita itu dimaklumkan kononnya dia terkena buatan orang sebelum suspek meminta izin untuk memegang fizikal mangsa.
“Mangsa mengizinkan untuk tujuan perubatan namun lelaki itu didakwa telah turut menyentuh kedua-dua anggota sulit wanita itu selain mencekik lehernya sewaktu perawatan dilakukan,” katanya di sini hari ini.
Mohd. Adli berkata, suspek memberitahu akan berkunjung ke rumah mangsa bagi melihat keadaan premis itu kononnya sebahagian daripada rawatan lanjut bagi mengubati wanita tersebut.

Ujar beliau, mangsa telah menjemput suspek ke rumahnya di Tepoh, Kuala Nerus pada pukul 2.30 petang, 24 November lalu.
“Sejurus sesi rawatan di rumah tersebut selesai, lelaki berkenaan meminta izin untuk mencium mangsa tetapi tidak dibenarkan.
“Pelik dengan cara perawatan suspek, mangsa telah pergi ke cawangan pusat perawatan Islam itu di Kuala Ibai, Kuala Terengganu untuk mendapatkan penjelasan,” katanya.
Mohd. Adli berkata, bukan sahaja cara perawatan suspek menyalahi etika malah dia juga dimaklumkan lelaki itu sebenarnya telah digantung tugas sebelum ini.
Beliau berkata, mangsa telah dinasihatkan oleh pengurusan pusat perawatan Islam terbabit untuk membuat laporan polis yang telah membawa kepada penangkapan suspek.
“Lelaki itu telah ditahan reman semalam empat hari sehingga 9 Disember ini untuk membantu siasatan mengikut Seksyen 354 Kanun Keseksaan,” katanya. – K! ONLINE


ATM pasang kawat duri di lokaliti zon merah
Oleh NOOR HASLIZA NUSI

6 Disember 2020, 9:23 pm
GEORGE TOWN – Pasukan Angkatan Tentera Malaysia (ATM) sedang mempersiapkan kawalan Perintah Kawalan Pergerakan Diperketatkan (PKPD) membabitkan dua lokaliti zon merah di daerah Timur Laut di sini petang tadi.
Lokasi terlibat adalah di flat Persiaran Paya Terubong, Relau dan Flat Desa Bistari Blok A dan B di Batu Uban.
Tinjauan Kosmo! di Relau petang tadi mendapati anggota tentera telah mula memasang pagar kawat duri di laluan masuk persiaran paya terubong 2,3 dan 4 pada pukul 6.30 petang.
Sebahagian penghuni di perumahan ini sudah dimaklumkan lebih awal mengenai PKPD, mereka hanya mampu melihat kediaman mereka ditutup sepenuhnya tadi.
Seorang penghuni warga Indonesia, Nurina, 25, berkata, dia akan mematuhi prosidur operasi standard (SOP) yang ditetapkan bagi menyekat penularan wabak Covid-19.
“Kami telahpun dimaklumkan lebih awal daripada ejen dan telahpun diberi cuti oleh majikan,” katanya di sini tadi.

PKPD di dua lokaliti zon merah di daerah Timur Laut melibatkan seramai 10,000 penduduk di 13 blok di Persiaran Paya Terubong dan sebanyak 2,300 penduduk di Flat Desa Bistari Blok A dan B, Batu Uban.
Penduduk di Flat Desa Bistari Blok A dan B, Batu Uban itu majoritinya terdiri daripada warga asing yang bekerja di pelbagai sektor di negeri ini terutama operator kilang.
Kawalan di lokasi itu akan dilakukan polis dengan bantuan ATM), Angkatan Pertahanan Awam Malaysia (APM) dan Jabatan Sukarelawan Malaysia (RELA). – K! ONLINE


Sekatan jalan raya di Kota Setar ditamatkan
Oleh MOHD. RIFAAT ABD. HAMID

6 Disember 2020, 8:03 pm
ALOR SETAR – Kesemua tiga sekatan jalan  raya (SJR) yang dibuka di tiga kawasan di daerah ini akan ditamatkan pada pukul 12 tengah malam ini.
Ia susulan keputusan kerajaan melonggarkan prosedur operasi standard (SOP) bagi Perintah Kawalan Pergerakan Bersyarat (PKPB) dengan memberi kebenaran rentas negeri dan daerah.
Ketua Polis Daerah Kota Setar, Asisten Komisioner Ahmad Shukri Mat Akhir berkata, tiga SJR terlibat ialah di  plaza tol utara, plaza tol selatan dan Kepala Batas.
Katanya, tiga SJR tersebut dilaksanakan sejak 10 November lalu susulan pelaksanaan PKPB dan dikekalkan walaupun perintah kawalan pergerakan itu berakhir pada 22 November lepas.
“Walaupun PKPB sudah ditamatkan, kita akan terus memantau supaya orang awam sentiasa mematuhi SOP bagi memutuskan rantaian Covid-19,” katanya di sini hari ini.
Beliau berkata, sepanjang tempoh PKPB, sebanyak 51 kompaun dikeluarkan dan antara kesalahan adalah tidak memakai pelitup muka selain tidak mempunyai surat kebenaran rentas daerah.

Terdahulu, Ahmad Shukri menyampaikan sumbangan sempena Program Bonet MPV di Kampung Kuala Lanjut, Mukim Lesong, Pokok Sena.
Dalam program itu, polis Kota Setar menyumbangkan barangan keperluan harian kepada Nazirah Musa, 49, selepas suaminya, Mohd. Tajudin Yob maut dipanah petir semasa menjala ikan di sawah pada 22 November lalu.- K! ONLINE


Neelofa, Mira Filzah duduki tangga teratas ‘1,000 top selebriti media sosial’
Oleh NUR EMIRA SAIZALI

6 Disember 2020, 10:33 pm
PETALING JAYA – Neelofa, Mira Filzah dan Janna Nick diumumkan sebagai tiga selebriti wanita yang menduduki tempat teratas Top 1,000 selebriti media sosial di Malaysia.
Senarai yang memaparkan kedudukan 1,000 influencer atau pempengaruh media sosial di Malaysia tersebut dikeluarkan oleh starngage.com hari ini.
Dalam laporan tersebut, kedudukan mereka dinilai berdasarkan jumlah pengikut Instagram dari Malaysia.
Kedudukan 1,000 akaun Instagram tersebut juga dinilai dan ditapis daripada 16,788 selebriti media sosial di Malaysia yang mempunyai 1,000 hingga 10 juta pengikut.
Mengikut penilaian laman web tersebut, Neelofa menduduki tempat teratas dengan jumlah pengikut seramai 8.2 juta, Mira Filzah (7.1 juta) dan Janna Nick (6.1 juta).
Sementara itu, Hanis Zalikha, Amyra Rosli, Nur Fazura dan Scha al-Yahya pula menduduki tempat ke empat hingga tujuh.

Manakala, Ayda Jebat, Elfira Loy dan Rozita Che Wan pula di tangga ke tujuh hingga 10.
Dalam senarai tersebut juga, usahawan kosmetik terkenal, Aliff Syukri berada di kedudukan ke-16, sementara Tunku Mahkota Johor (TMJ), Tunku Ismail Sultan Ibrahim pula di tangga ke-43.
Difahamkan, kedudukan tersebut dinilai berdasarkan keberkesanan selebriti media sosial memasarkan mana-mana jenama atau produk dalam Instagram.
Senarai tersebut juga akan berubah dan dikemas kini setiap bulan. – K! ONLINE


Anak, ibu mentua Shafiq selamat dikebumikan
Oleh NUR ANATI JUHARI

6 Disember 2020, 9:19 pm
PENDANG – Jenazah ibu mentua dan bayi lelaki pemain skuad Harimau Malaya, Muhammad Syafiq Ahmad selamat dikebumikan di Tanah Perkuburan Islam Bukit Murai, Kampung Padang Pusing di sini kira-kira pukul 8.25 malam tadi.
Terdahulu, jenazah tiba Zainab Wahab, 46, dan Muhammad Aisy Saqeef yang berusia 22 hari tiba di kediaman keluarga isteri Muhammad Syafiq, Nur Amalina Norain, 25, di Kampung Padang Pusing di sini pada pukul 5.55 petang.
Jenazah kemudian disembahyangkan di rumah keluarga Nur Amalina sebelum dibawa ke tanah perkuburan untuk dikebumikan.
Muhammad Syafiq memangku jenazah anaknya sambil mengiringi jenazah ibu mentuanya ke tanah perkuburan.
Turut mengiringi jenazah ke tanah perkuburan ialah Menteri Besar Kedah, Muhammad Sanusi Md. Nor dan ahli keluarga serta penduduk kampung.
Dalam kejadian kira-kira pukul 4 pagi tadi, Muhammad Syafiq yang juga penyerang pasukan Johor Darul Ta’zim (JDT) terlibat dalam kemalangan yang mengorbankan bayi lelakinya berusia 22 hari dalam kejadian di Lebuh Raya Utara Selatan di Sungai Bakap.

Kemalangan turut mengakibatkan ibu mentua Muhammad Syafiq, Zainab dan warga Indonesia, Titik Sukamti, 30-an maut.
Sementara, Muhammad Syafiq dan seorang lagi anak, Aaira Nur Saffiya, cedera ringan manakala isterinya, Nur Amalina dilaporkan cedera parah.-K! ONLINE


Tayang cincin, Harris Alif dah lamar Intan Ladyana?
Oleh MOHD. HAIKAL ISA

6 Disember 2020, 11:44 pm
PETALING JAYA – Jurang usia 17 tahun tidak menjadi penghalang apabila pengacara Harris Alif didakwa sudah melamar kekasihnya iaitu aktres Intan Ladyana.
Desas-desus berkenaan mula bertiup kencang apabila Harris, 21, memuat naik hantaran dalam Instagram memaparkan dirinya sedang menghulurkan sebentuk cincin kepada seorang wanita dipercayai Intan Ladyana.
“Semoga cinta kita mekar selamanya (beserta emoji berbentuk hati),” tulis Harris pada kapsyen foto berkenaan.
Disebabkan foto dan kapsyen yang menimbulkan tanda tanya tersebut, ramai rakan selebriti menitipkan ucapan tahniah pada ruangan komen.
“Tahniah bro. Ingat apa kita discuss (bincang). Kalau isteri marah, terus pasang MotoGP. Pasang headset,” seloroh penyampai radio Hot FM, Haziq Hussni.
Antara rakan selebriti lain yang mengucapkan tahniah seperti Sweet Qismina, Sharnaaz Ahmad dan Raja Syahiran.

Bagaimanapun, jawab Harris kepada sebuah portal mengenai kesahihan dia sudah melamar Intan: “Maaf, buat masa ini saya tidak mahu komen mengenai soal itu.”
Pada Mei lalu, Harris mengaku bahagia menjalin hubungan cinta bersama Intan biarpun jurang usia mereka 17 tahun. – K! ONLINE


RHB sahkan dua pekerja di Bangi positif Covid-19
Oleh NUR HUDA MUSA

6 Disember 2020, 7:24 pm
PETALING JAYA – RHB Bank Group (RHB) telah mengesahkan dua orang pekerjanya di Kompleks RHB Bangi telah diuji positif Covid-19 semalam dan kini sedang menjalani kuarantin.
RHB dalam satu kenyataan berkata, kali terakhir pekerja-pekerja tersebut hadir di kompleks itu adalah pada 27 dan 30 November 2020.
“Aktiviti pembersihan dan sanitasi telahpun dilaksanakan mengikut garis panduan Kementerian Kesihatan (KKM).
“RHB turut membantu pihak berkuasa dalam usaha menjejak kontak dan sebagai langkah berjaga-jaga, pekerja yang dikenal pasti sebagai kontak rapat dengan kakitangan tersebut juga telah ditetapkan untuk menjalani kuarantin di rumah,” katanya di sini hari ini.
Jelasnya, RHB telah mengambil semua langkah pencegahan yang diperlukan untuk memastikan kesihatan dan keselamatan pelanggan dan pekerjanya. – K! ONLINE


1,335 kes baharu, dua lagi kematian
Oleh SITI A'ISYAH SUKAIMI

6 Disember 2020, 6:29 pm
PUTRAJAYA – Sebanyak 1,335 kes baharu dilaporkan hari ini menjadikan jumlah kes positif Covid-19 sebanyak 72,694 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada angka kes baharu tersebut, tiga daripadanya kes import mendapat jangkitan dari luar negara manakala, sebanyak 1,332 kes adalah penularan tempatan.
Menurutnya, kes sembuh hari ini mencatatkan sebanyak 1,069 kes dengan keseluruhan kes sembuh sepenuhnya daripada Covid-19 sebanyak 61,273 kes.
“Dua lagi kes kematian baharu Covid-19 turut dilaporkan di Perak dan Johor membabitkan lelaki dan wanita berusia 65 dan 72 tahun.
“Ini menjadikan jumlah kematian Covid-19 terkini di Malaysia sebanyak 382 kes atau 0.53 peratus daripada jumlah keseluruhan kes,” katanya dalam satu kenyataan akhbar di sini hari ini.
Beliau berkata, terdapat 126 kes positif yang sedang dirawat di Unit Rawatan Rapi dengan 57 kes memerlukan bantuan pernafasan.

Ujarnya lagi, tiga lagi kluster baharu turut dilaporkan menjadikan sebanyak 187 kluster aktif dipantau di seluruh negara. -K!ONLINE


Graduan UiTM terima skrol diploma, ijazah norma baharu
Oleh NIK NUR IZZATUL HAZWANI NIK ADNAN

6 Disember 2020, 6:53 pm
DUNGUN – Seramai 289 graduan Universiti Teknologi Mara (UiTM) dari Terengganu berpeluang merasai pengalaman ‘konvokesyen’ secara norma baharu di UiTM Terengganu di sini.
Majlis penganugerahan Diploma dan Ijazah selama tiga hari bermula semalam tetap meriah meskipun tanpa majlis penyampaian sijil dan sambutan perarakan masuk graduan seperti kelaziman sebelum ini.
Rata-rata graduan tetap bersyukur dan berterima kasih kepada pihak pengurusan UiTM yang mengambil inisiatif tersebut yang sangat bermakna kepada mereka sebagai tanda berakhirnya pengajian.
Penerima Anugerah Naib Canselor, Ahmad Ikhwan Fitri Arefin, 25, berkata, meskipun sedikit terkilan berikutan tiada pengumuman pemasyhuran namanya sebagai penerima anugerah tersebut namun tetap bersyukur berpeluang merakam gambar kenangan.
“Apa yang lebih menyedihkan, saya terpaksa hadir ke majlis penganugerahan ini seorang diri kerana adik beradik lain tinggal di Kelantan dan Kuala Lumpur yang ketika ini sedang dalam tempoh PKPB (Perintah Kawalan Pergerakan Bersyarat).
“Agak sedih dan sebak bila tengok kawan-kawan yang lain dapat merakam gambar bersama keluarga tetapi saya hanya bersendirian,” katanya yang mendapat keputusan cemerlang dalam Ijazah Sarjana Muda Pengurusan Seni Kulinari.

Ahmad Ikhwan Fitri yang kehilangan ibu dan bapanya beberapa tahun lalu berkata, meskipun meraikan hari penganugerahan itu seorang diri, beliau bangga dapat memenuhi wasiat bapanya Arefin Omar dan Hamidah Hussin yang mahu beliau cemerlang dalam pelajaran.
Beliau memberitahu kini sedang berkhidmat sebagai pensyarah sambilan di Fakulti Pengurusan Hotel dan Pelancongan UiTM Terengganu. – K! ONLINE


Identiti tiga maut dalam kebakaran dikenal pasti
Oleh MUHAMAD TARMIZE MOHD NOR

6 Disember 2020, 6:09 pm
KAMPAR – Identiti tiga individu termasuk dua kanak-kanak yang maut dalam kejadian kebakaran rumah kedai di Jalan Kampar Barat 3, Taman Kampar Putra di sini pagi tadi, telah dikenal pasti pihak polis sebagai tiga beranak.
Ketua Polis Daerah Kampar, Superintendan Hasron Nazri Hashim berkata, mangsa merupakan seorang wanita, R. Kartiga, 35, manakala dua kanak-kanak tersebut merupakan anak lelaki dan perempuannya, S. Shaarhveesh, 12, dan S. Harrshikka, 6.
“Kejadian disedari orang awam yang melihat asap keluar dari bilik sewa tersebut sebelum dia menghubungi pihak bomba dan polis.
“Selepas pintu bilik berjaya dipecahkan dan kebakaran dipadamkan pihak bomba, ketiga-tiga mangsa ditemui terbaring tidak sedarkan diri di atas katil dipercayai telah mati akibat kebakaran,” katanya ketika dihubungi hari ini.
Tambah Hasron Nazri, polis menemui satu tong minyak petrol di belakang almari pakaian dan kesan renjisan minyak petrol di dinding bilik.
“Rakan baik mangsa ada memaklumkan bahawa mangsa sering menceritakan masalah keluarga dan perkahwinannya selain dia juga berada dalam kemurungan sejak dua minggu lalu.

“Siasatan mendapati motif kejadian adalah bunuh diri disebabkan masalah peribadi dan keluarga yang dihadapi mangsa. Bagaimanapun siasatan lanjut masih dijalankan,” katanya.-K! ONLINE


Menteri Indonesia diberkas kerana rasuah
Oleh KOSMO!

6 Disember 2020, 7:01 pm
JAKARTA – Menteri Sosial Indonesia ditangkap hari ini kerana didakwa menerima rasuah berjumlah AS$1.2 juta (RM4.87 juta) berkait bantuan makanan kepada mereka yang terjejas akibat pandemik koronavirus.
Juliari Batubara dinamakan sebagai suspek selepas agensi antirasuah Indonesia merampas sejumlah bagasi, beg galas dan sampul surat  berisi wang menyamai AS$1.2 juta dalam satu serbuan semalam.
Menteri memegang portfolio hal ehwal masyarakat itu menyerah diri di ibu pejabat agensi antirasuah hari ini sekali gus  menjadi menteri kedua di bawah pentadbiran Presiden Joko Widodo (Jokowi) yang diberkas atas dakwaan rasuah dalam tempoh beberapa minggu.
“Itu duit rakyat… itu bantuan yang diperlukan segera untuk membantu (rakyat) ketika pandemik Covid-19 dan membantu ekonomi negara pulih,” kata Jokowi selepas penahanan Juliari sambil berjanji,  beliau tidak akan melindungi mana-mana pegawai korup.
Ekonomi Indonesia teruk terjejas disebabkan pandemik koronavirus dan pemerintah memperkenalkan beberapa program bantuan termasuk bungkusan makanan untuk membantu mereka yang memerlukan.
Juliari dituduh terlibat dalam skim rasuah berkait salah satu projek bantuan berkenaan.

Beberapa pegawai mendakwa,  suspek menerima suapan lebih AS$1 juta (RM4.06 juta) daripada dua kontraktor yang dilantik untuk membekalkan bungkusan makanan asas kepada rakyat yang terjejas akibat pandemik.
Bagi setiap bungkusan, Juliari akan menerima 10,000 rupiah atau AS$0.71 (RM2.88), kata mereka.
Jika didapati bersalah, suspek boleh dihukum penjara sehingga 20 tahun dan denda 1 bilion rupiah (RM288,171). – AFP


MOTAC sambut baik penamatan PKPB
Oleh NUR SHARIEZA ISMAIL

6 Disember 2020, 6:14 pm
PUTRAJAYA – Keputusan kerajaan menamatkan Perintah Kawalan Pergerakan Bersyarat (PKPB) di beberapa kawasan di negara ini bermula esok, dapat menghidupkan semula pelancongan domestik.
Menteri Pelancongan, Seni dan Budaya, Datuk Seri Nancy Shukri berkata, beliau menyambut baik keputusan penamatan PKPB di beberapa kawasan di negara ini sebagaimana diumumkan Menteri Kanan (Keselamatan), Datuk Seri Ismail Sabri Yaakob.
Menurut beliau, keputusan itu secara tidak langsung dapat menghidupkan semula pelancongan domestik menerusi inisiatif Gelembung Perjalanan Domestik.
“Perjalanan domestik sekarang telah dipermudahkan pergerakan meliputi semua zon tanpa perlu mendapat kebenaran Polis Diraja Malaysia (PDRM) namun, pergerakan keluar dan masuk kawasan PKPD adalah tidak dibenarkan,” katanya menerusi kenyataan akhbar di sini semalam.
Nancy berkata, oang ramai dari pelbagai zon sekarang sudah boleh keluar untuk melancong dengan selamat namun masih perlu berpandukan prosedur operasi standard (SOP) yang ditetapkan.
“Marilah kita buktikan bahawa kita mampu melawan Covid-19 dan melancong secara bertanggungjawab demi membangunkan semula ekonomi pelancongan yang telah melalui cabaran yang amat besar tahun ini,” katanya.

Kawasan yang ditamatkan PKPB ialah Kuala Selangor, Sabak Bernam dan Hulu Selangor, daerah Kinta, Mukim Teja dan Mukim Changkat Jong.
Selain kawasan- kawasan itu, Putrajaya dan Kelantan turut ditamatkan esok kecuali daerah Kota Bharu, Pasir Mas, Machang dan Tanah Merah.-K! ONLINE


PLUS nasihatkan pengguna Lebuh Raya kekal patuh SOP
Oleh NUR HUDA MUSA

6 Disember 2020, 7:37 pm
PETALING JAYA – PLUS Malaysia Berhad (PLUS) menasihatkan orang ramai yang akan melakukan perjalanan rentas negeri supaya terus mematuhi prosedur standard operasi (SOP) mencegah Covid-19 yang telah ditetapkan.
Pengarah Urusan PLUS, Datuk Azman Ismail berkata, semua pelanggan Lebuh Raya itu digalakkan untuk membuat urusan tambah nilai kad Touch ‘n Go mereka lebih awal sebelum mereka memasuki Lebuh Raya di 13,000 kaunter tambah nilai yang disediakan di stesen minyak, pusat membeli-belah, mesin ATM dan sebagainya.
“Langkah tersebut adalah bagi memastikan mereka mempunyai baki yang cukup untuk dan perjalanan mereka dan dapat menggalakkan transaksi tanpa sentuh yang berperanan mengurangkan risiko jangkitan Covid-19.
“PLUS turut mengalakkan pelanggan agar lebih bertanggungjawab semasa situasi wabak Covid-19 ini. Pelanggan boleh menyemak status destinasi yang dituju daripada perspektif Covid-19 sebelum memulakan perjalanan mereka,” katanya dalam satu kenyataan di sini hari ini.
Menurutnya, kesemua maklumat tersebut boleh didapati menerusi Majlis Keselamatan Negara (MKN) atau Aplikasi MySejahtera.
“Selain itu pelanggan juga boleh memuat turun aplikasi PLUS yang membolehkan mereka merancang perjalanan serta mendapatkan kadar bayaran tol ke destinasi mereka.

“Aplikasi ini juga membolehkan pelanggan untuk membuat pra-pesanan makanan di kawasan rehat dan rawat (R&R) yang terpilih sepanjang perjalanan. Lebih utama, aplikasi ini juga membolehkan pelanggan mendapatkan bantuan pasukan PLUSRonda sekiranya berlaku kecemasan di Lebuh Raya,” jelasnya.
Selain itu katanya, chatbot pertama lebuh raya, PUTRI (PLUS Unique Texting Realtime Interface) juga turut bersedia berinteraksi untuk menjawab semua pertanyaan tentang Lebuh Raya PLUS.
“Perjalanan pelanggan di sepanjang 1,130 kilometer Lebuh Raya kendalian PLUS dibantu oleh 17 seksyen dan empat wilayah operasi dengan kehadiran 572 anggota PlusRonda serta pasukan keselamatan bagi memastikan keselamatan dan keselesaan mereka.
“Dengan 29 R&R dan 50 hentian sebelah, pelanggan berpeluang untuk berhenti rehat dan menjamu selera dan mendapatkan pelbagai juadah makanan dan barangan daripada 600 rakan niaga PLUS,” ujarnya. – K! ONLINE


Selamatkan tanah perkuburan daripada hakisan pantai
Oleh MOHD AZLI ADLAN

6 Disember 2020, 7:33 pm
KUALA NERUS – Kementerian Alam Sekitar dan Air meluluskan peruntukan kecemasan berjumlah RM800,000 bagi mengatasi masalah hakisan di Pengkalan Maras di sini.
Menteri Alam Sekitar dan Air, Datuk Seri Tuan Ibrahim Tuan Man berkata, peruntukan segera itu diluluskan bagi menyelamatkan tanah perkuburan Islam berhampiran daripada menjadi mangsa hakisan berkenaan.
“Kita mahu mengelakkan lebih banyak kemusnahan berlaku di Pengkalan Maras disebabkan hakisan yang kini sudah semakin hampir dengan tanah perkuburan Islam berhampiran.
“Perlu diakui ombak terlalu kuat hingga menyebabkan kesan hakisan semakin melebar pada musim tengkujuh ini,” katanya selepas memantau kesan hakisan di Pantai Pengkalan Maras di sini semalam.
Turut hadir Ahli Parlimen Setiu, Shaharizukirnain Abdul Kadir.
Tuan Ibrahim berkata, beliau turun padang untuk melihat sendiri kemusnahan Pantai Pengkalan Maras akibat hakisan yang disuarakan Shaharizukirnain di Parlimen baru-baru ini.

Beliau memberitahu, projek pembinaaan benteng penahan ombak di Pangkalan Maras tersebut akan bermula pada minggu hadapan dan dijangkap siap sepenuhnya pada tempoh enam minggu.
“Ini merupakan penyelesaian sementara kerana hakisan pantai di kawasan ini terlalu kronik.
“Sebenarnya kita sudah mengadakan pelan kajian jangka panjang dan meluluskan peruntukan RM90 juta bagi mengatasi masalah hakisan di Pangkalan Maras,” katanya. – K! ONLINE


Jenama daging dibungkus sebagai halal diumum
Oleh NORADILA MAHAMAD

6 Disember 2020, 6:34 pm
KUALA TERENGGANU – Jenama bungkusan daging sejuk beku yang dibungkus semula dengan logo pengesahan halal yang terbongkar baru-baru ini akan diumumkan pada masa terdekat.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, pengumuman jenama bungkusan daging sejuk beku tidak halal itu dibuat bagi mengelakkan kekeliruan pengguna.
“Kementerian memahami keresahan pengguna khususnya beragama Islam tentang pembongkaran penjualan daging sejuk beku yang dibungkus semula sebagai halal berkenaan.
“Sehubungan itu, jenama bungkusan daging sejuk beku berkenaan akan diumum pada masa terdekat bagi mengelakkan kekeliruan dalam kalangan pengguna,” katanya ketika ditemui ketika menziarah beberapa penduduk di Pulau Bahagia di sini hari ini.
Rosol berkata, pihaknya memahami isu menjual daging sejuk beku yang dibungkus semula dengan logo pengesahan halal sangat sensitif dan perlu dipandang serius.
Menurut beliau, penyalahgunaan logo pengesahan halal oleh Jabatan Kemajuan Islam Malaysia (Jakim) perlu ditangani segera kerana ia telah menjejaskan jutaan pengguna Islam dan imej negara sebagai pengeluar produk halal global.

“Saya cadangkan Jakim agar melakukan penambahbaikan terhadap logo pengesahan halal agar tidak mudah ditiru pihak tidak bertanggungjawab.
“Antara pendekatan boleh diambil ialah mendigitalkan logo pengesahan halal seperti mewujudkan kod imbasan QR membolehkan pengguna mengetahui kesahihan logo pengesahan halal pada setiap produk dengan pantas,” katanya. – K! ONLINE


Johor sedia jika pintu sempadan dibuka
Oleh MOHD SHARKAWI LONDING

6 Disember 2020, 6:04 pm
ISKANDAR PUTERI – Kerajaan negeri sudah bersedia sekiranya Kerajaan Persekutuan dan Singapura bersetuju untuk membuka semula sempadan antara kedua-dua negara bagi skim ulang-alik harian, iaitu ‘Daily Commutting Arrangement’ (DCA).
Menteri Besar, Datuk Ir. Hasni Mohammad berkata, bagi memastikan skim DCA dapat dilaksanakan, kerajaan negeri telah menyediakan kapasiti antara 10,000 hingga 30,000 ujian swab dapat dilakukan setiap hari.
Jelasnya, ujian calitan itu adalah hasil kerjasama dengan makmal-makmal persendirian yang diakreditasi oleh Institut Penyelidikan Perubatan (IMR).
Menurutnya, kerajaan negeri telah mengesyorkan prosedur operasi standard (SOP) bagi skim DCA kepada Kementerian Luar Negeri pada 26 Oktober 2020 dan 9 November 2020.
“Sekiranya boleh dilaksanakan, maka SOP tersebut akan dibentangkan dalam Sidang Khas Majlis Keselamatan Negara (MKN), sebelum dibawa berunding dengan Kerajaan Singapura.
“Pada peringkat permulaan, pengenalan SOP DCA ini memberi fokus bagi kategori pekerja dan kategori pelajar. Pekerja, pelajar dan ibu bapa bagi pelajar boleh keluar dan masuk ke Johor dan Singapura,” katanya.

Beliau berkata demikian dalam ucapan penggulungan Belanjawan Johor 2021 pada Persidangan Ketiga Dewan Negeri Johor Ke-14, di sini hari ini.
Hasni berkata, walaupun isu pembukaan sempadan antara Johor dengan Singapura merupakan bidang kuasa kerajaan Persekutuan, namun kerajaan negeri amat komited dan prihatin terhadap kesejahteraan rakyat.
“Usaha-usaha ini juga membuktikan bahawa kerajaan negeri Johor sentiasa berusaha dan komited dalam memastikan usaha pembukaan sempadan dapat direalisasikan tanpa mengetepikan kepentingan kesihatan dan keselamatan rakyat,” katanya.-K! ONLINE


Zoo Negara harap kembali beroperasi
Oleh MOHD RIDZAUDDIN ROSLAN

6 Disember 2020, 5:53 pm
PETALING JAYA- Pihak pengurusan Zoo Negara berharap kerajaan dapat mempertimbangkan semula kebenaran pengoperasian pusat itu selepas ia ditutup sepanjang Perintah Kawalan Pergerakan Bersyarat (PKPB).
Timbalan Presidennya, Rosly Ahmat Lana berkata, permintaan itu dibuat selepas kerajaan membenarkan perjalanan rentas negeri mulai esok selain beberapa negeri bebas PKPB.
“Kami sudah siapkan beberapa prosedur operasi standard (SOP) bagi menerima kedatangan pengungjung sekiranya kerajaan membenarkan operasi sepanjang PKPB tersebut.
“Antara SOP bakal digariskan termasuklah meletakkan tanda khas di bahu bagi pengunjung secara berkeluarga sekali gus bolehkan mereka berjalan secara berkumpulan,” katanya ketika dihubungi Kosmo! di sini tadi.
Katanya, Zoo Negara turut menawarkan tiket masuk percuma kepada petugas barisan hadapan sebagai menghargai jasa dan pengorbanan mereka menentang Covid-19.
“Mereka hanya perlu membawa kad kuasa dan menunjukkan kepada pihak Zoo Negara untuk tiket itu. Pun begitu, ia hanya diberikan kepada petugas itu sahaja dan bukan seluruh keluarga,” ujarnya.

Sementara itu, Pengarah Zoo Taiping & Night Safari, Dr. Kevin Lazarus turut berharap agar kebenaran perjalanan rentas negeri membolehkan jumlah pengunjung zoo semakin meningkat.
“Ketika ini, kami hanya mengharapkan kedatangan pengunjung dari Taiping, Perak sahaja dan berharap ia akan diperluaskan dari negeri-negeri lain termasuklah Kuala Lumpur, Pulau Pinang dan Kedah.
“Dengan penambahan pengungjung, ia membolehkan pendapatan zoo terus dijana,” katanya. -K! ONLINE


Dibunuh akibat aktiviti pengedaran dadah
6 Disember 2020, 5:21 pm
PETALING JAYA – Penglibatan dalam aktiviti pengedaran dadah dipercayai motif seorang pekerja pasang kanopi mati ditetak di Projek Perumahan Rakyat (PPR) Intan Baiduri, Jinjang pada 25 November lalu.
Motif pembunuhan terbongkar selepas pihak polis menahan enam individu termasuk suspek utama kes itu semalam.
Tangkapan ke atas enam suspek termasuk seorang wanita berusia 24 hingga 42 tahun itu dilakukan di sekitar kawasan Lembah Klang,
Sementara itu, Ketua Polis Daerah Sentul, Asisten Komisioner Beh Eng Lai ketika dihubungi Kosmo! mengesahkan tangkapan tersebut.
“Hasil siasatan mendapati tiga daripada lima suspek itu terlibat secara langsung dalam pembunuhan bermotifkan aktiviti pengedaran dadah.
“Kesemua lima suspek itu direman selama tujuh hari bermula hari ini sehingga 12 Disember depan,” ujarnya.

Kosmo Online! pada 25 November lalu melaporkan seorang lelaki maut ditetak pada bahagian kepala sebelum ditemui di koridor luar PPR Intan Baiduri, Kepong.
Mangsa, M.Tuseelan,21, ditemui orang awam dalam keadaan berlumuran darah pada pukul 10 pagi sebelum memaklumkan kejadian kepada pihak polis.
Berdasarkan maklumat awal, mangsa dipercayai pergi ke Blok E kira-kira 200 meter dari lokasi ditemui mati untuk membeli makanan sebelum ditetak dua lelaki menaiki sebuah motosikal. – K! ONLINE


Pas yakin Muafakat Nasional tetap terajui Perak
Oleh MOHD AZLI ADLAN

6 Disember 2020, 5:26 pm
KUALA NERUS – Pas percaya kerajaan negeri Perak akan tetap diterajui Muafakat Nasional (MN) yang ditunjangi parti itu dan UMNO.
Timbalan Presiden Pas, Datuk Seri Tuan Ibrahim Tuan Man berkata, pihaknya berpegang dengan jaminan Presiden UMNO, Datuk Seri Zahid Hamidi yang mahu mempertahankan Muafakat Nasional dalam pembentukan kerajaan baharu Perak.
Beliau berkata, Pas sentiasa membuka pintu rundingan dan akan mengadakan mesyuarat peringkat dalaman untuk membincangkan perkembangan politik di Perak pada masa terdekat.
“Kita akan duduk berbincang dengan rakan-rakan UMNO dan Bersatu (Parti Pribumi Bersatu Malaysia) untuk selesaikan masalah (politik) di Perak,” katanya ketika ditemui selepas meninjau hakisan pantai di Pengkalan Maras di sini hari ini.
Tuan Ibrahim berkata, Pas percaya pergolakan politik di Perak boleh diselesaikan secara baik dan muafakat dan tidak akan merebak di peringkat Persekutuan dan negeri-negeri lain yang turut diterajui Perikatan Nasional (PN).
Dalam perkembangan sama, krisis politik di Perak yang menyaksikan penyingkiran Datuk Seri Ahmad Faizal Azumu dari Bersatu sebagai Menteri Besar tidak akan menggugat keutuhan Pas dan UMNO dalam Muafakat Nasional.

“Pas masih salah satu komponen penting dalam Muafakat Nasional dan kita sering mengadakan mesyuarat peringkat jawatankuasa bersama,” katanya.
Ahmad Faizal sebelum ini meletak jawatan sebagai Menteri Besar Perak setelah gagal mendapat sokongan majoriti daripada ahli Dewan Undangan Negeri (DUN) Perak dalam undi usul percaya terhadap beliau pada Jumaat lalu.
Dalam undian 59 Ahli Dewan Undangan Negeri (ADUN), beliau hanya mendapati 10 undi termasuk tiga daripada Pas manakala 48 menentang dan satu undi rosak atau berkecuali. -K! ONLINE


Timbalan pengarah operasi didakwa seleweng duit raya
Oleh JAMLIAH ABDULLAH

6 Disember 2020, 5:36 pm
ALOR SETAR – Suruhanjaya Pencegahan Rasuah Malaysia (SPRM) Kedah menahan seorang timbalan pengarah operasi sebuah jabatan kerajaan bagi membantu siasatan berhubung kes penyelewengan peruntukan duit raya sempena sambutan Aidilfitri yang lalu berjumlah RM22,500.
Suspek berusia 53 tahun itu ditahan di pejabat SPRM negeri kira-kira pukul 11.45 pagi tadi.
Menurut sumber, lelaki terbabit didakwa telah menyalahgunakan kuasa dengan menyeleweng peruntukan bantuan duit raya Aidilfitri sebanyak RM22,500 yang diterima daripada kerajaan negeri.
“Wang bantuan tersebut adalah untuk diagihkan kepada pegawai kumpulan pengurusan dan profesional sebanyak RM500 seorang.
“Walau bagaimanapun bantuan itu tidak diagihkan kepada penerima yang layak,” katanya di sini hari ini.
Sementara itu, Pengarah SPRM Kedah, Datuk Shaharom Nizam Abd. Manap berkata ketika dihubungi mengesahkan penahanan timbalan pengarah operasi tersebut.

“Suspek yang disiasat mengikut Seksyen 23 Akta SPRM 2009 akan dilepaskan dengan jaminan SPRM,” katanya. – K! ONLINE


Cadangan frontliner pakai pelindung muka ketika banjir
Oleh ROHANA MOHD. NAWI

6 Disember 2020, 5:00 pm
KOTA BHARU – Agensi Pengurusan Bencana Negara (Nadma) mencadangkan penggunaan pelindung muka bagi menggantikan pelitup muka yang digunakan oleh petugas barisan hadapan ketika menghadapi musim banjir.
Ketua Pengarahnya, Datuk Dr. Aminuddin Hassim berkata, cadangan terbabit terhasil daripada perbincangan bersama kerajaan negeri hari ini.
Katanya, cadangan itu juga dilihat rasional apabila petugas barisan hadapan perlu berhadapan dengan keadaan hujan lebat sebelum sesebuah kawasan berlaku banjir.
“Menerusi perbincangan itu, penambahbaikan prosedur operasi standard (SOP) pengurusan banjir termasuk kesesuaian pengggunaan pelindung muka kepada barisan hadapan turun padang.
“Petugas barisan hadapan berdepan dengan pelbagai cabaran dan pastinya pelitup muka akan basah ketika hujan. Jadi, penggunaan pelindung muka merupakan salah satu kaedah terbaik untuk kegunaan mereka,” katanya.
Beliau berkata demikian kepada pemberita selepas mengadakan lawatan di depoh simpanan keperluan bencana di Taman Kemumin, Pengkalan Chepa dan Stesen Aras Air Telemetri Jabatan Pengairan dan Saliran (JPS) di Tambatan Diraja di sini hari ini.

Hadir sama, Timbalan Setiausaha Kerajaan Negeri (Pembangunan), Datuk Dr. Tengku Mohamed Faziharudean Tengku Feissal, Pengarah Angkatan Pertahanan Awam Malaysia (APM) Kelantan, Zainuddin Hussin dan Timbalan Ketua Polis Kelantan, Senior Asisten Komisioner Abdullah Mohammad Piah.
Mengulas lanjut, menurut Aminuddin, cadangan itu masih dalam peringkat awal dan perbincangan dengan kerajaan negeri Terengganu dan Pahang turut akan diadakan selepas ini.
Katanya, sekiranya cadangan itu dipersetujui, Nadma akan memberi bekalan pelindung muka untuk kegunaan petugas barisan hadapan di tiga negeri ini.
Dalam pada itu, menurutnya, pihaknya telah memberi memperuntukkan sebanyak RM50,000 kepada kerajaan negeri bagi membantu aspek pengurusan banjir.
Katanya, peruntukan sebanyak RM20,000 masing-masing diberikan di setiap daerah dan APM untuk membantu pengurusan bencana banjir di Kelantan. – K! ONLINE


Belanjawan Johor lulus, kerajaan negeri stabil
Oleh MOHD SHARKAWI LONDING

6 Disember 2020, 4:58 pm
ISKANDAR PUTERI – Persidangan Dewan Undangan Negeri (DUN) Johor hari ini sebulat suara meluluskan Belanjawan Johor 2021 yang merangka 12 agenda utama khususnya dalam mendepani kesan pandemik Covid-19.
Perkembangan itu sekali gus menepis pelbagai dakwaan bahawa Sidang DUN hari ini kecoh susulan perkembangan politik yang melanda tanah air sejak kebelakangan ini.
Belanjawan itu dibentangkan oleh Menteri Besar, Datuk Hasni Mohammad pada 26 November lalu.
Belanjawan Johor itu mengalami defisit sebanyak RM248.14 juta selepas ia merekodkan belanjawan lebihan 10 tahun berturut-turut sebelum ini.
12 agenda utamanya diberikan fokus iaitu Johor Tani, Johor Digital, Johor Niaga, Prasarana Johor, Governans Johor, Majestic Johor, Masyarakat Desa Johor, Orang Muda Johor, Johor Madani, Johor Prihatin dan Johor Berkebajikan.
Kedudukan Hasni sebagai Menteri Besar dikatakan goyah seandainya pengundian usul Belanjawan Johor 2021 pada hari ini gagal mendapat sokongan Ahli Dewan Undangan Negeri (ADUN).

Sekiranya gagal, kedudukan beliau tercabar kerana gagal memperoleh sokongan ADUN sekali gus sama seperti nasib dialami Menteri Besar Perak, Datuk Seri Ahmad Faizal Azumu.
Ahmad Faizal gagal mendapat sokongan majoriti daripada ADUN Perak dalam undi usul percaya terhadap kelmarin.
Dalam undian daripada 59 ADUN, sebanyak 48 undi menolak usul percaya itu berbanding 10 yang menyokongnya manakala satu undi rosak atau berkecuali.
DUN Johor kini memiliki 56 kerusi dengan agihan sebelum ini adalah UMNO dan DAP masing-masing 14, Bersatu (12), MIC (dua), PAS (satu), Amanah (9) dan PKR (empat).
Kerajaan PN mempunyai 29 kerusi berbanding Pakatan Harapan (PH) 27 kerusi, manakala majoriti mudah bagi membentuk kerajaan baharu di Johor ialah 29 kerusi. – K! ONLINE


Nazim Othman bengang nama disalah guna
Oleh KOSMO!

6 Disember 2020, 4:54 pm
PETALING JAYA – Pelakon Nazim Othman kecewa ekoran terdapat individu yang tidak bertanggungjawab menggunakan namanya bagi menipu duit orang lain.
Perkara tersebut dikongsi Nazim dalam satu hantaran Instagram semalam yang memaparkan beberapa tangkap layar perbualannya dengan seorang wanita bernama Nursuriani yang didakwa sebagai scammer.
Dedah pemilik nama sebenar Nushrul Alif Othman, 36, itu, dia menerima mesej daripada seorang wanita bernama Norliana yang bertanya sama ada Nursuriani ialah pembantu peribadinya.
“Liana menunjukkan beberapa tangkap layar perbualan dalam WhatsAppnya dengan Suriani serta memaparkan dia memindahkan sejumlah wang kepada akaun bank milik wanita itu.
“Saya tidak kenal Suriani, jadi saya pun mesejnya untuk bertanya kebenaran dan dia menjawab ya selain mengaku dirinya juga seorang mangsa,” katanya.

Tangkap layar perbualan antara Nazim bersama wanita bernama Suriani.
Difahamkan, dalam perbualan tersebut, Suriani turut mengakui duit yang diterima daripada Liana itu adalah untuk pembelian mata wang bitcoin.

Menurut pelakon drama Pengantin Satu Malam itu lagi, perkara tersebut telah menimbulkan banyak kekeliruan selepas Suriana juga mendakwa dia seorang mangsa penipuan.
“Saya semakin keliru dan kesian dengan nasib Liana kerana telah menjadi mangsa penipuan.
“Perkara ini membuatkan saya marah kerana mengetahui ada individu yang menggunakan nama saya untuk menipu orang lain. Apa pendapat anda tentang perkara ini?,” tulis Nazim lagi.
Bagaimanapun, sehingga kini masih tiada kenyataan rasmi daripada Nazim tentang perkara tersebut termasuklah sama ada dia sudah membuat laporan polis untuk membersihkan namanya ataupun tidak. – K! ONLINE


‘Mana Aisy? Aisy sudah tiada’
Oleh MOHD SYALMIZI HAMID

6 Disember 2020, 5:58 pm
SEBERANG PERAI – “Mana Aisy. Aisy sudah tiada. Aisy sudah tiada.”
Itu ungkapan yang keluar dari bibir pemain skuad Harimau Malaya, Muhammad Syafiq Ahmad, 25, saat menunggu jenazah anak lelakinya, Muhammad Aisy Saqeef di pekarangan Unit Forensik, Hospital Sungai Bakap (HSB), Nibong Tebal di sini hari ini.
Situasi itu disaksikan adiknya, Muhammad Zulfadhli, 24, yang berada di sisi abangnya sepanjang menunggu proses bedah siasat.
Menurut Muhammad Zulfadhli, abangnya itu masih trauma dan sukar menerima kejadian yang berlaku.
Malah, Muhammad Zulfadhli berkata, abangnya itu juga menangis setiap kali didekati rakan dan saudara-mara dan enggan bercakap dengan sesiapa kerana terlalu sedih.
Dalam kejadian kira-kira pukul 4 pagi tadi, tiga terbunuh, manakala tiga lagi termasuk Mohammad Syafiq cedera selepas kenderaan pelbagai guna (MPV) jenis Toyoya Vellfire dipandunya terbabas di kilometer 163.6 Lebuhraya Utara-Selatan arah utara dekat Sungai Bakap, Nibong Tebal di sini.

Antara yang maut, bayi Muhammad Syafiq yang berusia 22 hari, Muhammad Aisy Saqeef, ibu mentuanya, Zainan Wahab, 45, dan wanita warga Indonesia, Titik Sukamti, 30-an.
Muhammad Syafiq dan anak perempuannya berusia 2 tahun Aaira Nur Saffiyya hanya cedera ringan, manakala isteri yang sedang berpantang, Nur Amalina Norain, 25, parah dan dikejarkan ke Hospital Seberang Jaya di sini. – K! ONLINE


Sewa kondominium untuk parti dadah
6 Disember 2020, 5:04 pm
PETALING JAYA – Seramai 20 individu termasuk seorang wanita ditahan selepas terlibat aktiviti parti dadah dalam dua serbuan di sebuah kondominium di Jalan Sultan Ismail hari ini.
Serbuan pukul 1 pagi itu turut membawa kepada penemuan pelbagai jenis dadah termasuk ganja, syabu dan ketamin yang dipercayai untuk kegunaan suspek.
Ketua Polis Daerah Dang Wangi, Asisten Komisioner Mohamad Zainal Abdullah berkata,serbuan pertama membawa kepada tangkapan lima lelaki dan seorang wanita berusia 21 hingga 27 tahun.
Katanya, hasil pemeriksaan dalam unit tersebut polis menemui pil erimin 5, ganja, syabu, ketamin serta peralatan untuk menghisap dadah.
“Hasil saringan mendapati empat daripada suspek itu positif dadah.
“Sejam selepas itu pihaknya menyerbu sebuah lagi unit sebelum menahan 14 lelaki tempatan yang sedang leka melayan muzik selain 13 daripadanya berada dalam pengaruh dadah,” katanya dalam satu kenyataan hari ini.

Menurutnya lagi, hasil siasatan mendapati parti dadah itu dilakukan oleh dua penganjur berbeza dan masing-masing tidak mengenali satu sama lain.
“Mereka (suspek) menerima jemputan menerusi aplikasi WhatsApp dan kondominum itu disewa dengan harga RM225 serta RM500 secara online.
“Kesemua suspek ditahan reman bagi membantu siasatan dan kes disiasat mengikut Seksyen Seksyen 12 (3) Akta Dadah Berbahaya 1952, Seksyen 6 dan Seksyen 15 (1) (a) akta yang sama,” ujarnya. – K! ONLINE


Sedih hilang isteri, cucu serentak
Oleh NUR ANATI JUHARI

6 Disember 2020, 4:50 pm
PENDANG – Bapa mentua kepada pemain skuad Harimau Malaya, Muhammad Syafiq Ahmad sedih apabila kehilangan isteri dan cucu baharunya secara serentak dalam kemalangan di Sungai Bakap, Nibong Tebal di Pulau Pinang awal pagi ini.
Norain Shahadan, 50, berkata, dia bagaikan tidak percaya ketika dimaklumkan tentang kejadian oleh besannya, Ahmad Ibrahim, 56, kira-kira pukul 6 pagi tadi.
“Saya terkejut dan pada masa itu perasaan saya berbelah bahagi sama ada mahu percaya atau tidak. Bagaimanapun saya reda dengan apa yang berlaku.
“Pada masa sama, saya bersyukur kerana anak sulung saya, menantu serta cucu sulung selamat dalam kejadian itu,” katanya ketika ditemui di rumahnya di Jalan Padang Pusing di sini hari ini.
Katanya, dia menerima panggilan telefon daripada isterinya, Allahyarham Zainab Wahab, 46, dua hari lalu yang memaklumkan bahawa mereka akan pulang ke Pendang untuk membawa balik cucu baharu.
“Isteri pergi ke rumah menantu di Johor sejak Deepavali memandangkan anak bakal melahirkan bayi dan terkandas di sana ekoran Perintah Kawalan Pergerakan Bersyarat (PKPB).

“Mereka kemudian pulang sebelum terlibat kemalangan awal pagi tadi,” ujarnya.
Tambahnya, dia terkilan kerana belum sempat menatap wajah cucu lelaki sulungnya itu dan hanya melihatnya menerusi gambar dikirim anak.
“Tidak sangka yang pulang adalah jenazah isteri dan cucu,” katanya.
Dalam kejadian kira-kira pukul 4 pagi tadi, Muhammad Syafiq yang juga penyerang pasukan Johor Darul Ta’zim (JDT) terlibat dalam kemalangan yang mengorbankan bayi lelakinya berusia 22 hari dalam kejadian di Lebuh Raya Utara Selatan di Sungai Bakap.
Kemalangan turut mengakibatkan ibu mentua Muhammad Syafiq, Zainab dan warga Indonesia, Titik Sukamti, 30-an maut.
Sementara, Muhammad Syafiq dan seorang lagi anak, Aaira Nur Saffiya, cedera ringan manakala isterinya, Nur Amalina Norain, 25, dilaporkan cedera parah. – K! ONLINE


16 anggota termasuk pegawai awam Balai Polis Parit Sulong diarah kuarantin
Oleh KHAIRUL MOHD. ALI

6 Disember 2020, 3:19 pm
JOHOR BAHRU – Seramai 16 anggota polis dan seorang pegawai awam dari Balai Polis Parit Sulong, Batu Pahat dekat sini diarah menjalani kuarantin di rumah kerana menjadi kontak rapat lima anggota di Ibu Pejabat Polis Daerah (IPD) Batu Pahat yang disahkan positif Covid-19.
Ketua Polis Johor, Datuk Ayob Khan Mydin Pitchay berkata, 16 daripadanya telah menjalani ujian saringan ujian calitan hari ini, manakala seorang lagi akan menjalani ujian berkenaan esok.
“Balai Polis Parit Sulong bagaimanapun tidak akan ditutup dan akan terus beroperasi seperti biasa.
“Bagi membantu pengurusan di balai berkenaan, anggota dari Balai Polis (BP) Semerah, Yong Peng dan Sri Medan akan dipanggil,” katanya.
Beliau berkata demikian dalam sidang akhbar selepas Majlis Serah Terima Tugas Ketua Polis Daerah Batu Pahat, di Ibu Pejabat Polis Kontinjen Johor, di sini hari ini.
Sebelum ini dilaporkan tujuh anggota dan pegawai polis Johor disahkan positif Covid-19 membabitkan Ibu Pejabat Polis Daerah (IPD) Batu Pahat, Johor Bahru Selatan dan Iskandar Puteri. – K! ONLINE


[VIDEO] Cheng Hoe ziarah Muhammad Syafiq di HSB
Oleh KOSMO!

6 Disember 2020, 3:13 pm
Oleh SITI NUR MAS ERAH AMRAN
SEBERANG PERAI – Jurulatih skuad Harimau Malaya, Tan Cheng Hoe menzahirkan ucapan takziah kepada Muhammad Syafiq Ahmad yang kehilangan bayi lelaki dan ibu mertuanya dalam kemalangan di Sungai Bakap, Nibong Tebal di sini awal pagi tadi.
Beliau turut meluangkan masa berbual sambil memberikan kata-kata semangat kepada Muhammad Syafiq setibanya di pekarangan Unit Forensik Hospital Sungai Bakap (HSB) kira-kira pukul 1.50 petang.
Katanya, pihaknya memahami situasi yang dihadapinya ketika ini kerana bukan mudah berdepan dengan dugaan kehilangan dua orang yang tersayang.
“Beliau boleh mengambil berapa lama masa yang diperlukan untuk kembali pulih sama ada mental dan fizikal malah kita akan sentiasa memberi semangat selain sokongan ahli keluarga, rakan-rakan pasukan dan penyokong yang setia bersama selama ini.
“Kita sedar, memang bukan mudah untuk kehidupannya kembali seperti biasa namun kami semua mendoakan yang terbaik buatnya,” katanya ketika ditemui pemberita di sini hari ini.

Mengulas lanjut, beliau berkata, tiada sebarang latihan yang dijadualkan buat Muhammad Syafiq ekoran pembatalan Piala Malaysia disebabkan oleh Covid-19.
“Kalau diikutkan jadual asal, sepatutnya pasukan kebangsaan ada latihan selepas Piala Malaysia, tetapi sebab dah batal, maka tiada latihan dijadualkan setakat ini,” katanya.
Dalam kejadian kira-kira pukul 4 pagi tadi, tiga terbunuh, manakala tiga lagi termasuk Mohammad Syafiq cedera selepas kenderaan pelbagai guna (MPV) jenis Toyoya Velfire dipandunya terbabas di Kilometer 163.6 Lebuh Raya Utara-Selatan arah utara dekat Sungai Bakap, Nibong Tebal di sini.
Antara yang maut, bayi Muhammad Syafiq yang berusia 22 hari, Muhammad Aisy Saqeef, ibu mentuanya, Zainan Wahab, 45, dan wanita warga Indonesia, Titik Sukamti, 30-an.
Muhammad Syafiq dan anak perempuannya berusia 2 tahun Aaira Nur Saffiyya hanya cedera ringan, manakala isteri yang sedang berpantang, Nur Amalina Norain, 25, parah dan dikejarkan ke Hospital Seberang Jaya di sini. – K! ONLINE


Tambahan pintu kawalan air elak banjir di Pasir Puteh
Oleh TOREK SULONG

6 Disember 2020, 4:46 pm
PASIR PUTEH – Kementerian Alam Sekitar dan Air akan membangunkan sebuah lagi pintu kawalan air pasang surut yang baharu yang dianggarkan bernilai RM1.8 juta dalam Rancangan Malaysia Ke-13 (RMK-13) di kawasan Sungai Bukit Gedombak di sini.
Menterinya, Datuk Seri Tuan Ibrahim Tuan Man berkata, pintu kawalan air itu dijangka akan mempercepatkan pengaliran air terus ke laut sekali gus mengelakkan kejadian banjir kilat di perkampungan yang berdekatan.
Katanya, langkah itu juga akan menyelamatkan kawasan pertanian yang diusahakan lebih 1,000 petani di kawasan operasi Jabatan Pembangunan Pertanian Kemasin-Semerak (IADA) yang terkesan akibat limpahan air sungai berkenaan setiap hujung tahun.
“Kita sudah meneliti semua pintu kawalan pasang surut air di bawah IADA berfungsi dengan baik apabila bilangan lokaliti dan jumlah mangsa banjir di daerah ini akan menurun berbanding tahun sebelumnya.
“Sehingga kini, sumber lebihan air di sungai Kemasin-Semerak tidak digunakan sebagai air bersih kerana kualitinya sering berubah-ubah termasuk menjadi payau apabila menerima kemasukan air masin kesan air pasang besar,” katanya.
Beliau berkata demikian pada sidang akhbar selepas meninjau pintu kawalan air pasang surut Gong Kulim di sini hari ini.

Hadir sama, Timbalan Menteri Pertanian dan Industri Makanan II, Datuk Che Abdullah Mat Nawi dan Ahli Parlimen Pasir Puteh, Datuk Dr. Nik Mohamad Zawawi Salleh.
Berdasarkan rekod, sebanyak tiga pintu kawalan air pasang surut sudah dibina untuk mengelakkan kejadian banjir di daerah ini iaitu di Tebing Tinggi, Gong Kulim dan Kampung Lembah.
Mengulas lanjut, Tuan Ibrahim berkata, pihak kementerian telah mengenal pasti potensi Sungai Kemasin-Semerak yang memiliki takungan jumlah air yang besar sekali gus boleh dibangunkan semula untuk menyelesaikan isu keperluan air bersih di negeri ini.
Katanya, satu kajian akan dibuat dengan meneliti kaedah mengawal kemasukan air masin ke kawasan takungan air tawar bagi manfaat keperluan orang ramai. – K! ONLINE


25,000 pelindung muka untuk petugas barisan hadapan Klang
Oleh ABDUL RAZAK IDRIS

6 Disember 2020, 3:37 pm
KLANG – Sebanyak 25,000 pelindung muka akan disalurkan kepada petugas barisan hadapan di daerah ini.
Ini meilibatkan petugas di Hospital Klang, Pejabat Kesihatan Daerah Klang, Ibu Pejabat Polis Daerah (IPD) Klang Utara dan IPD Klang Selatan yang akan diagihkan pada 17 Disember depan.
Pegawai Perpaduan Daerah Klang, Syahilawani Noordin berkata, sumbangan tersebut daripada 60 sukarelawan daripada enam Kawasan Rukun Tetangga (KRT) iaitu Taman Sri Menegun, Taman Menara Maju, Taman Sentosa Zon A, Taman Pendamar Indah 2, Pandamaran Jaya dan Jalan Sungai Alur.
“Turut akan disumbangkan adalah pakaian Peralatan Perlindungan Diri (PPE) iaitu anak tudung sebanyak 9,000 unit dan 1,000 pakaian isolasi.
“Ini merupakan dana diperuntukkan Kementerian Perpaduan Negara sebanyak untuk penyediaan kesemua pelindung muka dan pakaian PPE sejak tiga minggu lalu,” katanya di sini hari ini.
Beliau berkata demikian kepada pemberita sempena lawatan Orang Besar Daerah Klang, Datuk Abdul Ghani Pateh Akhir di KRT Taman Sri Menegun di sini.

Norsyahilawani menegaskan sebanyak 117 KRT di Daerah Klang turut menyumbang dana tambahan sebanyak RM23,400 untuk penambahan pembelian peralatan penjagaan diri sepanjang pandemik Covid-19 ini. – K! ONLINE


Warga asing dikesan lari dari kawasan PKPD
Oleh SAFINA RAMLI

6 Disember 2020, 3:02 pm
GEORGE TOWN – Terdapat warga asing dikesan bertindak melarikan diri daripada Flat Desa Bistari Blok A dan B, Batu Uban di sini selepas kawasan itu diumumkan bakal dikenakan Perintah Kawalan Pergerakan Diperketatkan (PKPD) bermula esok sehingga 20 Disember.
Ketua Polis Daerah Timur Laut, Asisten Komisioner Soffian Santong berkata, jumlah warga asing yang melarikan diri daripada kawasan berkenaan masih belum dapat dipastikan namun pihaknya telah meminta penduduk setempat untuk bekerjasama dengan pihak polis bagi mendapatkan maklumat mereka yang terlibat.
“Kita ada menerima laporan setelah PKPD diumumkan, terdapat warga asing dilihat meninggalkan kediaman mereka di flat berkenaan.
“Pihak polis ingin menasihatkan agar mereka kembali ke kediaman masing-masing atau tindakan undang-undang akan diambil sekiranya mereka ditangkap,” katanya pada sidang akhbar di sini hari ini.
PKPD bakal dilaksanakan membabitkan dua lokaliti zon merah iaitu flat-flat di Persiaran Paya Terubong, Relau dan Flat Desa Bistari Blok A dan B, Batu Uban. Kedua-dua penguatkuasaan adalah bermula esok sehingga 20 Disember.
PKPD di 13 blok flat di Persiaran Paya Terubong melibatkan 10,000 penduduk manakala sebanyak 2,300 penduduk terlibat di Flat Desa Bistari Blok A dan B, Batu Uban.

Menurut beliau, penduduk di Flat Desa Bistari Blok A dan B, Batu Uban itu kebanyakkan dihuni oleh warga asing yang bekerja di pelbagai sektor di negeri ini.
“Mereka yang meninggalkan kediaman ini berisiko untuk menyebarkan wabak Covid-19 kepada orang lain dan kita nasihatkan sesiapa yang terlibat dengan PKPD ini untuk kekal di kawasan masing-masing,” katanya.
Dalam pada itu, katanya, penugasan PKPD di flat-flat di Persiaran Paya Terubong, Relau dan Flat Desa Bistari Blok A dan B, Batu Ubat disertai seramai 237 anggota terdiri daripada anggota Polis Diraja Malaysia (PDRM), Pertahanan Awam Malaysia (APM), Jabatan Sukarelawan Malaysia (RELA) serta lain-lain agensi.
“Jalan utama di Paya Terubong tidak ditutup dan orang ramai masih boleh melalui jalan utama di luar kawasan PKPD.
“Dua sekalan jalan raya akan diadakan di Flat Paya Terubong serta satu sekatan jalan raya di Flat Desa Bestari dan pihak polis akan membina check point bagi memantau penduduk terlibat di mana tiada pergerakan keluar masuk dibenarkan,” katanya. – K! ONLINE


Wanita, dua kanak-kanak ditemui maut dalam kebakaran
Oleh MUHAMAD TARMIZE MOHD NOR

6 Disember 2020, 3:50 pm
KAMPAR – Tiga individu termasuk dua kanak-kanak ditemui maut dalam satu kejadian kebakaran sebuah rumah kedai di Jalan Kampar Barat 3, Taman Kampar Putra di sini hari ini.
Bagaimanapun, identiti ketiga-tiga mereka masih belum dapat dikenal pasti.
Difahamkan, mangsa merupakan seorang wanita berusia 35 tahun manakala seorang mangsa kanak-kanak lelaki berusia 12 tahun dan seorang lagi kanak-kanak perempuan berusia tujuh tahun.
Ketua Zon 1, Jabatan Bomba dan Penyelamat Malaysia (JBPM) Perak, Nor Rasidamayati Abd. Rasid berkata, pihaknya menerima panggilan kecemasan pada pukul 10.03 pagi sebelum sepasukan 12 anggota dari Balai Bomba dan Penyelamat Kampar bergegas ke lokasi kejadian.
“Tiba di lokasi, anggota terpaksa memecah masuk premis di tingkat satu dengan menggunakan kapak kerana pintu berkenaan berkunci dari dalam.
“Keadaan ruang kedai berkenaan pula dipenuhi asap. Anggota berjaya memadam kebakaran dalam tempoh tiga minit,” katanya ketika ditemui pemberita di lokasi kejadian sebentar tadi.

Katanya, ketiga-tiga mayat ditemui atas katil pada 10.20 pagi dalam keadaan terbakar 70 peratus sebelum dibawa keluar dan diserahkan kepada pihak polis.
“Punca kebakaran masih dalam siasatan bomba dan polis,” katanya. – K! ONLINE


193 ditahan gagal patuh jarak fizikal
Oleh MOHD RIDZAUDDIN ROSLAN

6 Disember 2020, 3:22 pm
PETALING JAYA- Seramai 193 individu ditahan polis semalam ekoran gagal mematuhi arahan penjarakan fizikal yang ditetapkan sepanjang Perintah Kawalan Pergerakan (PKP).
Menteri Kanan Keselamatan, Datuk Seri Ismail Sabri Yaakob berkata, jumlah itu adalah sebahagian daripada 518 individu yang ditahan selain seorang direman dan selebihnya dikompaun.
“Antara kesalahan ingkar arahan PKP termasuk gagal mematuhi arahan penjarakan fizikal (193), aktiviti pusat hiburan (119), tidak memakai pelitup muka (71), gagal menyediakan peralatan merekod butiran pelanggan (58) dan lain-lain (77),” katanya dalam satu kenyataan hari ini.
Dalam perkembangan lain, katanya, bekalan keperluan harian disifatkan mencukupi serta mampu menampung keperluan dalam negara yang berterusan.
“Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) telah membuat pemantauan harian ke atas 12 jenis bekalan barangan di 656 premis perniagaan termasuk peruncit (462), pemborong (163) dan pengilang (31).
“Pegawai terbabit juga melakukan 550 pemeriksaan khas pematuhan prosedur operasi standard (SOP) Perintah Kawalan Pergerakan Pemulihan dan mendapati semua premis mematuhinya,” jelasnya.

Tambahnya, kerajaan juga menggesa pengusaha dan orang ramai supaya sentiasa mengamalkan kawalan kendiri termasuk penjarakan sosial dan kebersihan diri terutamanya dalam aktiviti jual beli barangan keperluan harian. – K! ONLINE


Lelaki lesap RM2,250 terpedaya Love Scam
Oleh ZAKKINA WATI AHMAD TARMIZI

6 Disember 2020, 3:09 pm
SEREMBAN – Seorang lelaki terpedaya dengan ‘jerat’ seorang wanita yang dikenalinya menerusi laman sosial Facebook apabila mengalami kerugian sebanyak RM2,250 dipercayai hasil sindiket ‘Love Scam.
Mangsa yang merupakan seorang mekanik berusia 33 tahun memberitahu, mula mengenali rakan wanita tersebut melalui Facebook sejak Oktober lalu.
“Saya menerima pesanan melalui laman sosial menggunakan ‘messenger’ kira-kira 11 pagi yang dikenali dengan nama Jenny Cheng yang merupakan warganegara Australia dan memberitahu telah sampai ke Lapangan Terbang Antarabangsa Kuala Lumpur (KLIA) pada 2 Disember lalu.
“Kemudian, saya telah menerima panggilan dari seorang wanita yang mendakwa sebagai pegawai kastam yang meminta saya memasukkan duit sebanyak RM2,250 ke dalam akaun banknya bagi Sijil Pelepasan Anti-Pengganas dengan alasan rakan wanita saya itu tidak mempunyai wang dalam matawang Ringgit Malaysia (RM).
“Kerana terlalu percaya saya menuruti apa yang dikehendaki lalu memasukkan wang kepada pegawai kastam terbabit. Saya dimaklumkan bahawa rakan wanita saya itu ditahan kerana matawang USD yang dibawa tidak boleh digunakan dan dia meminta bantuan dari saya, saya telah melakukan pemindahan wang sebanyak RM2,250 melalui akaun milik saya pada jam 1.30 petang pada hari yang sama,” katanya.
Dia berkata demikian dalam sidang akhbar bersama Pengerusi Jawatankuasa Bertindak Hal Ehwal Wanita, Keluarga dan Kebajikan Negeri Sembilan, Nicole Tan Lee Koon di Pusat Khidmat, Ahli Dewan Undangan Negeri (ADUN) Bukit Kepayang, di Seremban 2, dekat sini hari ini.

Menurut mangsa lagi, dalam tempoh dua jam, wanita berkenaan sekali lagi menghantar pesanan dan memaklumkan urusannya masih belum selesai dan memerlukan wang tambahan sebanyak RM5,200.
“Wanita berkenaan mahu saya memindahkan wang sebanyak RM5,200 bagi tujuan Tabung Kewangan Antarabangsa (IMF). Namun, saya merasakan ada yang tidak kena dan mengesyaki ada unsur penipuan untuk mempergunakan saya bagi mendapatkan wang dan membuat laporan polis dengan segera,” katanya.
Sementara itu, Nicole Tan yang juga ADUN Bukit Kepayang berkata, semua masyarakat perlu mengambil iktibar berkenaan kes penipuan melibatkan sindikit ‘Love Scam’ tersebut terutama Perintah Kawalan Pergerakan Bersyarat (PKPB).
“Saya faham pelbagai idea yang dilakukan untuk menipu orang awam hanya dengan memalsukan dokumen seperti transaksi penerbangan dan lesen memandu. Saya harap orang ramai tidak lagi mempercayai rakan yang tidak berjumpa atau berkenalan dalam masa yang pendek termasuk dalam media sosial,” katanya. – K! ONLINE


Sarjan Norihan dibenar pulang ke rumah hari ini
Oleh NOOR HASLIZA NUSI

6 Disember 2020, 2:55 pm
GEORGE TOWN – Anggota Pasukan Gerakan Am (PGA), Sarjan Norihan Tari, 39, telah dibenarkan pulang ke kediamannya di Bidor, Perak dari Hospital Pulau Pinang (HPP) di sini kira-kira pukul 9.30 pagi tadi.
Norihan yang ditemani isterinya dibawa pulang dengan menaiki kenderaan Polis Diraja Malaysia (PDRM) sambil diiringi pegawai dan beberapa anggota.
Pegawai Pemerintah Batalion 3 PGA, Superintenden Rosman Kasman berkata, anggota terbabit selamat tiba ke Kem Batalion 3 PGA, Bidor di Perak pada pukul 12.30 tengah hari tadi.
“Ketibaan Norihan disambut sebagai Pewira Negara dalam satu majlis yang diadakan di lobi bangunan Ibu Pejabat Batalion 3 PGA tengah hari tadi.
“Dia (Norihan) dilihat bertambah sihat dan ceria serta mengatakan tidak sabar untuk kembali menjalankan operasi di lapangan,” katanya kepada Kosmo! di sini hari ini.
Norihan menerima rawatan di HPP sejak 25 November lalu dan telah menjalani pembedahan membuang sebutir peluru pada perut sehari kemudian.

Dalam kejadian pada pukul 3.10 pagi, 23 November lalu, Norihan dan seorang lagi anggota PGA, Sarjan Baharuddin Ramli, 54, terkena tembakan dipercayai oleh anggota kumpulan penyeludup ketika bertugas di pos sempadan Malaysia-Thailand, Padang Besar, Perlis.
Bagaimanapun, Baharuddin maut di tempat kejadian selepas ditembak pada bahagian kiri perut. – K! ONLINE


Restoran Haji Ridhuan Lau Abdullah peroleh sijil halal
Oleh AFIFI HAFIZ MOHD NOR

6 Disember 2020, 3:56 pm
SEREMBAN – Restoran Haji Ridhuan Lau Abdullah yang terletak di Taman Komersial Senawang (Dataran Senawang), Seremban, memperoleh sijil halal pada 16 Oktober lalu.
Menurut pemiliknya, Muhammad Ridzuan Lau Abdullah,40, dia bersyukur kerana berjaya memperoleh sijil halal daripada Jabatan Kemajuan Islam Malaysia (Jakim) buat kali pertama.
Katanya, dia mula memohon sijil halal untuk restoran yang terletak di Senawang di sini itu lebih kurang empat bulan lepas.
“Proses untuk memohon tidak susah jika kita faham apa yang perlu dilakukan.
“Setiap menu yang dijual mesti dilampirkan kepada JAKIM sebagai salah satu proses semasa memohon sijil halal,” katanya ketika ditemui di restorannya di sini semalam.
Tambahnya, dia sudah memasang niat untuk memohon sijil halal sejak restorannya mula beroperasi pada tahun 2017 lagi.

“Tujuan saya memohon sijil halal kerana ini tanggung-jawab kita sebagai muslim yang menjual makanan yang halal dan bersih.
“Restoran saya mempunyai 186 menu terdiri daripada makanan serta minuman dan semua di lampirkan dalam proses itu,” tambahnya.
Jelasnya, dengan sijil halal dia berharap pelanggan-pelanggan akan lebih yakin untuk menjamu selera di restoranya.
“Sebelum ini saya perhatikan masih ada orang muslim ragu-ragu dengan kedai makanan dimiliki mualaf, “jelasnya.
Restoran Ridhuan Lau Abdullah dikendalikan lima orang pekerja beroperasi setiap hari kecuali Isnin.
Waktu operasi dari pukul 12 tengah hari hingga 12 tengah malam manakala pada hari Jumaat bermula pukul 3 petang hingga 12 tengah malam. – K! ONLINE


‘Jangan tular gambar, video kemalangan Syafiq’
Oleh KOSMO!

6 Disember 2020, 2:09 pm
Oleh ISWAN SHAFIQ ISA
SEBERANG PERAI – Pengguna media sosial dinasihatkan supaya menjaga sensitiviti umum dengan tidak lagi menyebar serta menularkan gambar dan video berkaitan kemalangan jalan raya yang menimpa pemain kebangsaan Muhammad Syafiq Ahmad, 25, dan keluarganya itu di sini, awal pagi tadi.
Menteri Belia dan Sukan, Datuk Seri Reezal Merican Naina Merican sebaliknya berkata, memadailah jika mereka mendoakan agar bintang skuad bola sepak Johor Darul Takzim (JDT) itu tabah dalam menghadapi dugaan berkenaan.
“Saya dapati sudah banyak gambar dan video beliau berlegar di media sosial ketika ini dan saya fikir dalam hal ini, kita sepatutnya menjadi lebih bertanggungjawab.
“Menghadapi sesuatu kehilangan ini bukan perkara yang mudah dan saya juga berharap agar media tidak keterlaluan dalam melaporkan kejadian tersebut,” katanya ketika ditemui semasa melawat bekas pemain takraw kebangsaan, Muhammad Kamal Ishak, 27, di Kubang Semang, Bukit Mertajam di sini hari ini.
Hadir sama Presiden Persatuan Sepaktakraw Malaysia (PSM) Datuk Ahmad Ismail dan Ketua UMNO Permatang Pauh, Datuk Mohd. Zaidi Mohd. Said.

Dalam kemalangan di kilometer 163.6 Lebuhraya Utara Selatan dekat Sungai Bakap, Nibong Tebal di sini kira-kira pukul 4 pagi tadi, bayi lelaki, ibu mertua serta seorang pembantu rumahnya terkorban manakala dia, isteri serta seorang lagi anak mereka pula cedera.
Sementara itu, Reezal Merican turut menyerahkan replika cek sumbangan insurans Majlis Sukan Negara (MSN) berjumlah RM104,500 kepada Muhammad Kamal semasa lawatan singkatnya ke kediaman bekas atlet kebangsaan itu.
Muhammad Kamal yang juga tonggak skuad Black Panther Pulau Pinang itu sebelum ini terlibat dengan satu kemalangan jalan raya di ibu kota, Februari tahun lepas.
Akibat kemalangan itu, dia kini terpaksa berkerusi roda dan mula menjalankan perniagaan secara kecil-kecilan termasuk bisnes minuman dan pencetakan baju.
Dalam pada itu, Muhammad Kamal memberitahu, keadaan kesihatannya kini semakin baik dan dia juga sedang menanti tarikh untuk majlis konvokesyen di Universiti Putra Malaysia selain menunggu keputusan panggilan temuduga sebagai seorang guru pendidikan jasmani.
Katanya, ketika ini, hanya isterinya iaitu Nik Norzilawati Nik Wil, 25, masih mengikuti kelas atau pengajian secara dalam talian di universiti yang sama dalam jurusan komunikasi. – K! ONLINE


[VIDEO] Kecoh babi masuk pusat beli-belah
Oleh SITI A'ISYAH SUKAIMI

6 Disember 2020, 2:52 pm
PUTRAJAYA – Pengunjung sebuah pusat beli-belah di sini gempar dengan kemunculan seekor babi memasuki sebuah premis menjual pakaian sukan di sini hari ini.
Ketua Balai Bomba dan Penyelamat Putrajaya, Shaari Abdullah berkata, pihaknya menerima panggilan pukul 12.38 tengah hari berhubung kejadian tersebut serta bergegas di lokasi dan tiba pukul 12.47 tengah hari.
“Sampai di lokasi terdapat seekor babi berada di sebuah premis di dalam kompleks beli-belah tersebut. Berikutan itu, anggota bomba membuat kerja menghalau haiwan berkenaan keluar dari permis tersebut.
“Kemudian, babi itu dipercayai berlari keluar menuju ke arah padang ragbi di Presint 16,” katanya ketika dihubungi Kosmo! di sini hari ini.
Dalam pada itu, beliau berkata, pihak bomba menghubungi Bahagian Hidupan Liar Perbadanan Putrajaya (PPj) untuk tindakan selanjutnya.
Ujarnya lagi, pihaknya dimaklumkan bahawa PPj menjalankan operasi menembak babi setiap hari Ahad.

“Pemantauan dijalankan oleh pihak bomba dari segi keselamatan nyawa dan harta benda. Justeru, kes tersebut diserahkan kepada pihak PPj,” katanya.
Mengulas lanjut, Shaari berkata, seramai lapan pegawai dan anggota bomba dari Balai Bomba dan Penyelamat Putrajaya membabitkan dua jentera turun ke lokasi tersebut bagi menjalankan operasi berkenaan.
Terdahulu, tular beberapa gambar dan video di media sosial mengenai kemunculan babi di pusat beli-belah tersebut. – K! ONLINE


Bendera JDT dikibar separuh tiang
Oleh KHAIRUL MOHD. ALI

6 Disember 2020, 2:20 pm
JOHOR BAHRU – Tunku Mahkota Johor, Tunku Ismail Sultan Ibrahim mengarahkan agar bendera Johor Darul Ta’zim (JDT) di Stadium Sultan Ibrahim diturunkan separuh tiang sebagai tanda penghormatan kepada penyerang mudanya, Muhammad Syafiq Ahmad yang terlibat dalam kemalangan, pagi ini.
Kenyataan yang dimuat naik dalam laman Facebook rasmi skuad Harimau Selatan itu turut memberitahu, stadium berkenaan akan diterangi dengan lampu putih dan mesej takziah akan dipaparkan di skrin besar.
“Upacara tahlil juga akan diadakan selama tiga hari,” tambah kenyataan tersebut.
Muhammad Syafiq Ahmad, 25, terlibat dalam kemalangan yang mengorbankan bayi lelakinya yang berusia 22 hari, di Nibong Tebal, Pulau Pinang, awal pagi tadi.
Menurut jurucakap Jabatan Bomba dan Penyelamat negeri itu, turut maut dalam kemalangan itu ialah wanita warga tempatan Zainab Wahab, 45, dan warga Indonesia Titik Sukamti, 30-an.
Sementara itu, isterinya, Nur Amalina Nur Ain, 25, dilaporkan cedera parah, manakala Muhammad Syafiq dan anak perempuannya dilaporkan mengalami kecederaan ringan. – K! ONLINE


Merempit guna nombor pendaftaran palsu
6 Disember 2020, 2:06 pm
PETALING JAYA – Helah seorang remaja lelaki memalsukan nombor pendaftaran motosikal untuk merempit gagal mengelirukan pihak polis selepas dia ditahan awal pagi tadi.
Suspek berusia 17 tahun itu ditahan dalam Operasi Samseng Jalanan yang diketuai Inspektor Solihi Shafie bersama anggota Unit Risikan Operasi Jabatan Siasatan dan Penguatkuasaan Trafik Kuala Lumpur bermula pukul 1.30 hingga 4 pagi.
Selain suspek, empat lagi rakannya turut ditahan di Lebuh Raya Duta-Ulu Kelang (DUKE) ketika melakukan aksi berbahaya di kawasan berkenaan.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, lelaki yang bekerja sebagai penghantar makanan itu dikesan di lokasi pusat bandar sebelum didapati merempit di DUKE.
Katanya, hasil siasatan lanjut mendapati suspek menunggang motosikal jenis Honda Dash itu menggunakan nombor pendaftaran palsu bagi tujuan merempit.
“Dalam operasi itu, kita turut menahan empat lelaki lagi yang turut melakukan aksi berbahaya termasuk meniarap di atas motosikal masing-masing.

“Kesemua mereka yang ditahan berusia lingkungan 17 hingga 30 tahun. Tiga daripada mereka merupakan mekanik motosikal manakala dua lagi penghantar makanan,” katanya ketika dihubungi Kosmo! hari ini.
Menurutnya lagi, dua daripada suspek yang ditahan itu tidak mempunyai lesen memandu.
“Kesemua mereka dibawa ke Balai Polis Trafik Kuala Lumpur untuk tindakan lanjut,” ujarnya.
Kes disiasat mengikut Seksyen 42 Akta Pengangkutan Jalan 1987. – K! ONLINE


Laluan ke Kampung Dalam Huma ditutup
Oleh TOREK SULONG

6 Disember 2020, 2:33 pm
PASIR PUTEH – Tiga sekatan jalan raya (SJR) dijalankan di laluan keluar dan masuk ke Kampung Dalam Huma, Mukim Bukit Awang di sini telah dilaksanakan susulan satu kluster baharu dikenali Kluster Huma dikesan di kawasan itu kelmarin.
Ketua Polis Kelantan, Deputi Komisioner Shafien Mamat berkata, sekatan itu dijalankan khususnya di persekitaran pusat pengajian pondok Madrasah Ad-Diniah Al-Falah mulai semalam.
Katanya, langkah itu dijalankan lebih awal meskipun Perintah Kawalan Pergerakan Diperketatkan (PKPD) dilaksanakan di kawasan itu bermula esok.
Ujarnya, langkah itu bertujuan untuk memudahkan saringan awal dan sebarang pemakluman sebelum pelaksanaan PKPD kepada penduduk yang terlibat.
“Setakat ini, semua pintu utama masuk ke pondok itu telah ditutup kerana lebih 100 penghuni yang telah telah menjalani ujian saringan Covid-19 sedang menunggu status kesihatan mereka.
“Sebahagian daripada warga pondok itu sudah disahkan positif Covid-19 dan telah menjalani tempoh kuarantin. Oleh itu, penduduk sekitar juga akan menjalani proses saringan yang dikendalikan Kementerian Kesihatan (KKM) dari rumah ke rumah,” katanya.

Beliau berkata demikian ketika ditemui pemberita selepas meninjau perkembangan sekatan laluan utama SJR Kluster Huma di sini hari ini.
Negeri Kelantan semalam merekodkan kes harian sebanyak 35 kes baharu di daerah ini.
Data Jabatan Kesihatan Negeri Kelantan (JKNK) menunjukkan 19 kes positif Covid-19 bagi daerah ini melibatkan kes di Mukim Bukit Awang ya g merupakan kontak rapat Kluster Huma.
Mengulas lanjut, menurut Shafien, penduduk berhampiran kawasan itu juga mempunyai risiko dan tahap kebarangkalian positif yang tinggi kerana sebahagiannya pernah datang solat berjemaah dan bergaul dengan warga pondok.
Tambahnya, penduduk dan warga pondok Madrasah Ad-Diniah Al-Falah tidak perlu bimbang sekiranya PKPD dilaksanakan di kawasan itu kerana kebajikan mereka tetap dijaga termasuk keperluan makanan. – K! ONLINE


Wanita maut ekzos motosikal bergesel
Oleh DIYANATUL ATIQAH ZAKARYA

6 Disember 2020, 2:01 pm
ALOR GAJAH – Seorang wanita maut selepas ekzos motosikal ditunggangi bergesel dengan sebuah kereta di Lebuh Alor Gajah- Melaka Tengah- Jasin, di Melekek Simpang Ampat, di sini, semalam.
Dalam kejadian kira- kira pukul 6 petang itu, mangsa, Zaitun Ab. Ghani, 54, yang bekerja di sebuah kilang telur ayam dekat sini meninggal dunia di tempat kejadian akibat kecederaan parah di kepala dan kaki.
Ketua Polis Daerah Alor Gajah, Superintendan Arshad Abu berkata, kemalangan berlaku ketika mangsa yang menunggang motosikal jenis Yamaha Ego LC dalam perjalanan pulang ke rumahnya di Jalan Kemus, Simpang Ampat dari arah Melaka.
“Kemalangan berlaku apabila sebuah kereta jenis Proton Gen 2 dari arah sama telah melanggar ekzos motosikal ditunggangi mangsa, menyebabkan wanita itu terjatuh dan tercampak.
“Akibat kemalangan itu, mangsa meninggal dunia di tempat kejadian akibat kecederaan parah di kepala dan kaki,” katanya ketika dihubungi di sini, hari ini.
Katanya, mayat mangsa telah dihantar ke Hospital Alor Gajah bagi proses bedah siasat.

“Motosikal dan kereta tersebut ditahan untuk dihantar ke Pusat Pemeriksaan Kenderaan Berkomputer (Puspakom).
“Kes akan disiasat mengikut Seksyen 41 (1) Akta Pengangkutan Jalan (APJ) 1987,” katanya. – K! ONLINE


Sultan Perak perkenan lantik MB selepas calon ada majoriti
Oleh ASLIZA MUSA

6 Disember 2020, 1:58 pm
IPOH – Sultan Perak, Sultan Nazrin Muizzuddin Shah hanya akan memberi perkenan pelantikan Menteri Besar Perak yang baharu setelah baginda diyakinkan bahawa calon tersebut mempunyai sokongan majoriti Ahli Dewan Undangan Negeri (ADUN).
Ahli Dewan Negara Perak, Datuk Seri Mohd. Annuar Zaini berkata, sejak dua hari lalu, baginda telah pun menerima menghadap beberapa pemimpin tertinggi parti bagi menyembah maklum perkembangan terkini parti masing-masing.
“Hari ini, Presiden UMNO, Datuk Seri Dr Ahmad Zahid Hamidi turut diperkenan Sultan Nazrin untuk menghadap baginda di Istana Kinta yang mana beliau telah menyembah maklum perkembangan terkini dari sudut UMNO dan rumusan yang dicapai dalam Menyuarat Khas Perhubungan UMNO semalam.
“Peranan baginda sultan (memperkenankan pelantikan Menteri Besar) hanya setelah diyakinkan bahawa calon yang dipersembahkan itu mempunyai sokongan majoriti mudah.
“Pihak istana juga bersedia untuk diyakinkan sudah ada calon untuk mengangkat sumpah jawatan Menteri Besar Perak yang baharu,” katanya ketika ditemui pemberita di luar Istana Kinta di sini hari ini.
Menurut Mohd. Annuar, selepas Ahmad Zahid, tiada mana-mana pihak yang memohon untuk menghadap baginda.

“Setakat ini tiada, namun saya tidak boleh ulas kerana dinamik (keadaan politik). Jika ada saya akan maklumkan kepada media” katanya.
Terdahulu, Ahmad Zahid tiba di Istana Kinta di sini bagi menghadap Sultan Nazrin pada pukul 10 pagi. – K! ONLINE


Beruang matahari merayau di Tanjung Karang
Oleh ISKANDAR SHAH MOHAMED

6 Disember 2020, 2:16 pm
KUALA SELANGOR – Suasana di dua kawasan di Tanjung Karang di sini, kecoh dengan kehadiran beruang matahari sejak Khamis lalu.
Perkara itu tular di media sosial menerusi gambar dan video seekor beruang berlari melintasi jalan kampung di ban canal yang sempat dirakam orang awam.
Pengarah Jabatan Perlindungan Hidupan Liar dan Taman Negara (Perhilitan) Selangor, Haidar Khan Mokbolhasan mengesahkan menerima dua laporan berhubung kejadian itu.
“Aduan pertama melibatkan kawasan di Kampung Sungai Gulang-Gulang pada Khamis lalu, manakala kejadian terbaru diterima semalam di Kampung Sungai Tengi Kanan.
“Siasatan awal mendapati beruang itu bergerak dari Hutan Simpan Kekal Raja Musa di Bestari Jaya sebelum menuju ke dua kampung tersebut,” katanya ketika dihubungi Kosmo! di sini, hari ini.
Ujar beliau, pihaknya akan menjalankan pemantauan secara berterusan bagi mengesan hidupan liar tersebut.

“Kita tidak menolak kemungkinan beruang matahari itu merayau dan melintasi jalan kampung dan ban canal di Tanjung Karang.
“Orang awam dinasihatkan tidak mengganggu hidupan liar dan berwaspada memandu kenderaan di sekitar kawasan berkenaan,” katanya.
Tambah Haidar Khan, orang ramai yang mempunyai aduan berhubung hidupan liar boleh menghubungi Perhilitan Selangor di talian 03-55193915 untuk tindakan lanjut. – K! ONLINE


Lelaki ditemui maut bersama kerbau dipercayai terkena renjatan elektrik
Oleh IVAN AMIRUL

6 Disember 2020, 2:13 pm
PAPAR – Seorang lelaki berusia 54 tahun ditemui maut bersama seekor kerbau miliknya dipercayai terkena renjatan elektrik dalam kejadian di Kampung Kuala Papar hari ini.
Dalam kejadian kira-kira 6 pagi itu, mayat mangsa yang dikenali sebagai Salaman Dollah berkenaan ditemui penduduk setempat sebelum melaporkan kepada pihak berkuasa.
Ketua Balai Bomba dan Penyelamat (BBP) Papar, Roslie Jun berkata, pihaknya menerima panggilan kecemasan pada jam 6.38 pagi sebelum bergegas ke lokasi dilaporkan bersama sebuah jentera dan van Unit Bantuan Perkhidmatan Kecemasan (ERMS) berserta tujuh anggota.
“Setibanya di tempat kejadian mendapati, pasukan bomba mendapati mangsa terbaring di tepi pagar hadapan rumah bersama seekor kerbau dengan jarak yang sangat hampir.
“Mangsa dikhuatiri terkena renjatan elektrik dari tiang elektrik yang terletak di kawasan hujung pagar tempat kejadian terbabit.
“Kita kemudiannya menunggu ketibaan pihak SESB untuk tindakan lanjut sebelum operasi mengambil mangsa diserahkan kepada pihak hospital untuk pemeriksaan,” katanya ketika dihubungi hari ini.

Sementara itu, Roslie berkata, mangsa disahkan meninggal dunia oleh pihak hospital di tempat kejadian dan diserahkan kepada pihak polis untuk siasatan lanjut.
Menurutnya, operasi tamat pada pukul 8.36 pagi dan setakat ini punca kemalangan masih dalam siasatan pihak Jabatan Forensik Bomba. – K! ONLINE


Hampir semua jemaah tabligh dibawa pulang
Oleh NUR HUDA MUSA

6 Disember 2020, 2:23 pm
KUALA LUMPUR – Hampir semua daripada sekitar 200 rakyat Malaysia yang terkandas di India telah selamat dibawa pulang ke negara ini.
Timbalan Menteri Luar Negeri, Datuk Kamarudin Jaafar berkata, sehingga kini terdapat kurang daripada 10 individu sahaja yang masih ditahan di India.
“Mereka ini ditahan di beberapa negeri yang mengamalkan peraturan kehakiman yang berbeza-beza.
“Bagaimanapun, majoritinya telah berjaya kita usahakan untuk dibawa pulang, hanya tinggal beberapa orang sahaja lagi masih di sana,” katanya di sini hari ini.
Beliau berkata demikian semasa sidang akhbar program penyerahan sumbangan mesin cecair pembasmi kuman dan apron kepada Ketua Balai Polis Sungai Besi, Inspektor Mohd. Zulkarnain Illyas dan wakil penjaja Pekan Sungai Besi. – K! ONLINE


MAM pujuk KIP lupakan persaraan
Oleh MUHAMMAD HELMEE RAMLI

7 Disember 2020, 8:32 pm
PERSATUAN Permotoran Malaysia (MAM) menyatakan kesudian bagi memastikan pelumba Moto3 negara, Khairul Idham Pawi terus kekal dalam arena sukan permotoran.
Difahamkan, bekas pemenang Grand Prix (GP) Argentina dan GP Jerman 2016 dalam kelas Moto3 itu meluahkan hasrat untuk meninggalkan sukan tersebut selepas kecewa dengan prestasi yang dipamerkan musim ini.
Setiausaha Agung MAM, Muizz Azli berkata, pihaknya sedia mengadakan pertemuan dengan pelumba yang terkenal dengan jolokan Super KIP itu bagi membincangkan mengenai masa depannya.
“MAM akan mengadakan perjumpaan dengan Khairul Idham 15 Disember ini bagi mengetahui masalah sebenar. Dia seorang pelumba berbakat dan masih ada pasukan yang berminat mendapatkan khidmatnya.
“Sekiranya dia berdepan masalah, kami di MAM sedia melakukan apa sahaja untuk membantunya,” katanya.
Sebagai rekod, pelumba berusia 22 tahun yang beraksi bersama pasukan Petronas Sprinta Racing itu gagal menampilkan prestasi memuaskan apabila gagal mengutip sebarang mata musim ini.

Keadaan itu memaksa pasukan berkenaan mengambil keputusan untuk tidak memperbaharui kontrak pelumba kelahiran Kampung Gajah, Perak itu bagi saingan musim depan. – K! ONLINE


Covid-19: Angsana Johor Bahru ditutup 7 hari
Oleh KHAIRUL MOHD. ALI

7 Disember 2020, 8:02 pm
JOHOR BAHRU – Jabatan Kesihatan Negeri Johor (JKNJ) mengarahkan pusat beli-belah Angsana Johor Bahru, di sini untuk menghentikan sementara operasi mereka bermula pukul 8 malam, hari ini sehingga 14 Disember depan.
Pengarah Kesihatan Johor, Datuk Dr. Aman Rabu berkata, arahan itu ekoran terdapat penularan kes Covid-19 yang dikesan di sekitar premis berkenaan.
“Arahan penutupan selama seminggu ini dibuat setelah pegawai Jabatan Kesihatan melakukan penilaian di premis berkenaan, hari ini.
“Penutupan sementara operasi pusat beli-belah itu bagi membolehkan kerja sanitasi dijalankan selain membolehkan pekerja premis terlibat menjalani saringan,” katanya ketika dihubungi pemberita, di sini hari ini.
Berdasarkan notis yang ditampal di pintu utama pusat beli belah itu, arahan penutupan itu dibuat dibawah Subseksyen 18(1)(f) Akta Pencegahan dan Pengawalan Penyakit Berjangkit 1988.
Tambah beliau, beberapa premis di pusat beli belah berkenaan telah dikenalpasti mempunyai sejarah kontak rapat dengan kes positif Covid-19.

Baru-baru ini tular di media sosial yang mendakwa terdapat jangkitan Covid-19 di sekitar pusat beli-belah berkenaan sehingga menyebabkan orang ramai mendesak agar premis berkenaan dihentikan sementara operasinya.
Tinjauan yang dilakukan di pusat beli-belah berkenaan mendapati beberapa premis telah menutup sementara operasi mereka atas inisiatif sendiri seawal pukul 11 pagi, hari ini.
Ada antara premis berkenaan telah meletakkan notis pemberhentian sementara operasi kedai mereka.
Antara premis yang telah menghentikan operasi sementara termasuklah butik pakaian, restoran dan kedai jam. – K! ONLINE


Hadir solat jenazah punca pelajar dijangkiti Covid-19
Oleh TOREK SULONG

7 Disember 2020, 7:56 pm
PASIR PUTEH – Penularan wabak Covid-19 di Pusat Pengajian Pondok Madrasah Addiniah Al-Falhiah Kampung Dalam Huma, Bukit Awang di sini dipercayai berpunca selepas pelajar sekolah itu memenuhi undangan solat jenazah di Kampung Pahi, Kuala Krai baru-baru ini.
Penularan wabak di kawasan itu sekali gus mencetuskan kluster baharu di negeri Kelantan iaitu Kluster Huma.
Tenaga Pengajar Kanan pondok berkenaan, Mohd. Safian Mustafa berkata, kira-kira seramai 40 orang pelajar termasuk guru ke sana baru-baru ini untuk turut sama menunaikan solat jenazah salah seorang ibu bapa pelajar yang meninggal dunia.
Katanya, susulan daripada penularan wabak Covid-19 sehingga Perintah Kawalan Pergerakan Diperketatkan (PKPD) dijalankan di kawasan itu, seramai 21 daripada 41 pelajar lelaki telah dikuarantin.
“Selain itu, 40 daripada 60 pelajar perempuan turut dikuarantin selepas ujian saringan dijalankan minggu lalu.
“Setakat ini, seramai 108 orang termasuk pelajar, kakitangan madrasah dan anak-anak kecil berkampung di pondok ini,” katanya ketika dihubungi Kosmo! hari ini.

Ahli Dewan Undangan Negeri (ADUN) Gaal Mohd. Rodzi Jaafar turut hadir menyampaikan sumbangan keperluan makanan manakala ADUN Semerak, Wan Hassan Wan Ibrahim akan memberi bantuan sama esok.
Menurut Mohd. Safian, pihaknya menerima pelbagai sumbangan makanan dan keperluan daripada pelbagai pihak termasuk pertubuhan bukan kerajaan (NGO) untuk kegunaan semasa tempoh kuarantin.
Katanya, pusat pengajian itu telah mengambil langkah berjaga-jaga dengan mematuhi prosedur operasi standard (SOP) sejak bermulanya Perintah Kawalan Pergerakan (PKP) sejak Mac lalu, namun penularan wabak terbaharu ini diluar kawalan pihak madrasah.
“Saya juga menafikan tohmohan orang ramai yang mendakwa penularan Covid-19 di sini berpunca daripada penganjuran pameran artifak Rasulullah dan para sahabat yang bakal di sini.
“Memang pengurusan pondok mendapat jemputan untuk penganjuran majlis itu, namun dibatalkan kerana mematuhi arahan Majlis Agama Islam dan Adat Istiadat Melayu Kelantan yang tidak membenarkan pameran berkenaan dijalankan,” katanya.
Tinjauan Kosmo! ke lokasi berhampiran madrasah mendapati kakitangan Jabatan Kesihatan Negeri Kelantan masih lagi menjalankan kerja saringan dalam kalangan penduduk Dalam Huma dan Penduduk Kampung Gong Kala. – K! ONLINE


[VIDEO] Wani Chomel cuba jatuhkan saya – Aliff Syukri
Oleh MOHAMMAD SHAHEMY AZMI dan SAIRUL ZAMRI MISRANI

7 Disember 2020, 7:40 pm
PETALING JAYA – Jutawan kosmetik sensasi, Datuk Seri Aliff Syukri Kamarzaman tidak akan mengambil sebarang tindakan undang-undang terhadap gadis montel, Wani Chomel yang mendakwa dianiya itu memfailkan tindakan saman terhadap dirinya.
Aliff, 33, berkata, pihaknya kini sedang menunggu tindakan lanjut serta makum balas daripada Wani atau nama sebenarnya Nurul Airawani Nazira Ibrahim untuk menuntut bayaran pampasan dan bantuan sebagaimana dikatakan pernah dijanjikan kepadanya sebelum ini.
“Saya tidak ada menjanjikan bulan dan bintang seperti rumah, kereta dan kekayaan yang lain. Dalam perjanjian tersebut, jelas menyatakan pemberian yang akan diberi adalah atas budi bicara. Itu yang ditulis di dalam kontrak.
“Dia bukan keluarga saya, bukan isteri saya dan bukan sesiapa. Cari kerja, sebab ada tangan dan kaki. Perlu diingat, saya bukan pusat kebajikan atau zakat. Saya cuma membantu atas dasar ihsan sesama manusia,” katanya pada sidang akhbar di kediamannya di Kota Damansara, semalam..
Menurut Aliff, sepanjang mengenali Wani sejak Ogos tahun lalu, dia telah berhabis hingga ratusan ribu ringgit merangkumi kos pembedahan pembedahan bariatrik, tempat tinggal , bayaran jurulatih peribadi, pakar pemakanan, tukang masak dan segalanya.
Jelasnya lagi, semasa dalam tempoh jagaannya, Wani didapati ada curi-curi membeli makanan dari luar tanpa pengetahuan dan kebenaran pakar pemakanan yang dilantik.

Dalam pada itu, Aliff menyangkal dakwaan Wani yang mengatakan rekod kesihatannya dipegang dan tidak boleh disimpan sendiri. Katanya, rekod tersebut boleh diambil sendiri di Pusat Perubatan Universiti Kebangsaan Malaysia.
“Saya tidak mahu bergaduh dengan siapa-siapa. Terang-terang Wani cuba menjatuhkan perniagaan dan imej saya sebagai usahawan.
“Saya sedar orang ramai tidak menyukai perangai saya dan percaya masih ramai segerombolan manusia lain yang cuba menjatuhkan saya,” katanya.
Terdahulu, Wani Chomel pada Jumaat lalu membuat sidang akhbar mendakwa dirinya dianiaya dan ditipu Aliff selain menafikan haknya sebagai duta produk pelansingan milik usahawan terkenal itu. – K! ONLINE


Tiada perubahan syarat i-Sinar, permohonan bermula 21 Disember
7 Disember 2020, 11:50 pm
PETALING JAYA – Kumpulan Wang Simpanan Pekerja (KWSP) memaklumkan, setakat ini tiada sebarang perubahan terhadap kriteria semasa i-Sinar.
Jabatan Hal Ehwal Korporat KWSP berkata, pihaknya sentiasa mengambil berat terhadap permintaan dan cadangan pihak berkepentingan.
Katanya, KWSP ingin menjelaskan bahawa setiap proses atau perubahan dasar atau penambahbaikan akan menjalani proses pertimbangan sewajarnya sebelum dibentangkan kepada Ahli Lembaga KWSP untuk kelulusan.
“Dijangkakan sebahagian besar daripada 8 juta ahli yang layak memohon di bawah Kategori 1 akan diberikan kelulusan automatik tanpa memerlukan sebarang dokumen sokongan.
“Permohonan dalam talian akan bermula 21 Disember dan pembayaran akan dibuat pada pertengahan Januari 2021” katanya. – K! ONLINE


Kerajaan PN Perak perlu dipertahankan -MKT UMNO
Oleh AHMAD SHAHERMAN SHAMSURI

7 Disember 2020, 10:47 pm
PETALING JAYA – Majlis Kerja Tertinggi (MKT) UMNO sebulat suara memutuskan Kerajaan Perikatan Nasional (PN) Negeri Perak perlu dikekalkan.
Setiausaha Agung UMNO, Datuk Seri Ahmad Maslan berkata, gabungan kerajaan yang terdiri daripada Ahli Dewan Undangan Negeri (ADUN) UMNO, Pas dan Bersatu itu perlu diteruskan.
“Mesyuarat MKT malam ini telah membincangkan tentang senario politik negeri Perak.
“Mesyuarat memutuskan agar kerajaan PN Negeri Perak yang melibatkan ADUN UMNO, Pas, Bersatu perlu dipertahankan,” katanya dalam satu kenyataan di sini sebentar tadi.
Dalam pada itu, Ahmad Maslan berkata, mesyuarat MKT tadi juga bersetuju bahawa tarikh untuk Mesyuarat Perwakilan UMNO Bahagian, Wanita, Pemuda dan Puteri ditetapkan pada 1, 2 dan 3 Januari depan.
Katanya, mesyuarat itu akan diadakan serentak di 191 bahagian dan akan dirasmikan oleh Ketua UMNO Bahagian masing-masing.

“Untuk kawasan Perintah Kawalan Pergerakan Bersyarat (PKPB) dan Perintah Kawalan Pergerakan Diperketatkan (PKPD) akan diadakan secara maya.
“Kehadiran adalah secukup korum iaitu dibuat satu perempat daripada jumlah wakil yang berhad hadir,” jelasnya.
Menurut Ahli Parlimen Pontian itu lagi, Perhimpunan Agung Wanita, Pemuda dan Puteri adalah pada 30 Januari dan Perhimpunan Agung UMNO sehari selepas itu.
“Ia akan diadakan di Pusat Dagangan Dunia Putra (PWTC) dengan kehadiran yang terhad dan juga akan dibuat secara maya,” katanya. – K! ONLINE


Rakyat Britain mula terima suntikan vaksin Covid-19 esok
Oleh KOSMO!

7 Disember 2020, 8:40 pm
LONDON – Britain bersiap sedia hari ini untuk memulakan kempen vaksinasi terbesar negara itu tetapi pegawai-pegawai kesihatan memberi amaran bahawa usaha memberi pelalian Covid-19 kepada berjuta-juta rakyatnya dijangka mengambil masa sehingga tahun depan.
Pengagihan pertama di dunia vaksin Pfizer-BioNtech itu dijadualkan bermula esok dalam kempen vaksinasi digelar ‘V-Day’ oleh Setiausaha Kesihatan Britain, Matt Hancock.
Hospital Universiti Croydon di selatan London merupakan antara 50 hab klinikal yang mula menerima hantaran awal sebanyak 800,000 dos vaksin Covid-19 itu pada hujung minggu lalu dari sebuah kilang Pfizer di Belgium.
Di hospital Croydon berkenaan, seorang juruteknik makmal mengangkat bungkusan berisi dos vaksin Covid-19 keluar daripada kotak ais kering yang menyimpan vaksin tersebut pada suhu -70 darjah Celsius dan memindahkannya ke dalam sebuah peti sejuk beku khas.
” Mengetahui bahawa vaksin Covid-19 berada di sini dan kami adalah antara yang pertama di Britain menerima vaksin ini sekali gus pertama di dunia adalah sungguh menakjubkan. Saya amat bangga,” kata ketua ahli farmasi hospital Croydon, Louise Coughlan.
Golongan pertama yang akan menerima suntikan vaksin itu adalah penduduk berusia 80 tahun dan ke atas, pekerja rumah penjagaan dan petugas barisan hadapan di hospital-hospital kerajaan. Semua mereka dianggap berisiko tinggi dijangkiti koronavirus.

Suntikan vaksin Pfizer-BioNTech itu akan diberikan dalam dua dos dengan selang masa tiga minggu. Kumpulan pertama vaksin itu dapat memberi pelalian kepada 400,000 orang manakala kerajaan Britain menempah 40 juta dos vaksin syarikat tersebut secara keseluruhan.
London bagaimanapun masih membuat penilaian terhadap vaksin syarikat lain termasuk vaksin buatan Universiti Oxford dan AstraZeneca. – AFP


Shahrel Fikri sah jadi milik Selangor
Oleh MUHAMAD ARDIE PUTRA SUHAIMI

7 Disember 2020, 8:27 pm
PASUKAN Selangor mengesahkan kehadiran pemain baharu pertama pada jendela perpindahan Liga Malaysia (Liga M) selepas menandatangani khidmat penyerang kelahiran Perak, Shahrel Fikri Md. Fauzi hari ini.
Shahrel yang sebelum ini mempunyai rekod yang cemerlang di bahagian serangan bersama pasukan The Bos Gaurus bakal digandingkan dengan pemenang anugerah kasut emas musim 2020, Ifedayo Olusegun dan penjaring gol terbanyak Liga Premier 2020, Ahmad Danial Asri.
Shahrel yang lebih mesra dengan gelaran Eky telah berjaya meledak 10 gol dari 10 perlawanan dalam kancah Liga Super musim 2020.
Ketua Pengawai Eksekutif Selangor FC, Dr. Johan Kamal Hamidon percaya penyertaan Shahrel Fikri ke pasukan Gergasi Merah adalah berita yang sangat mengujakan buat barisan kejurulatihan Selangor.
“Eky adalah salah seorang pemain yang berbakat besar dan kita sudah lama memerhati dan mengikuti perkembangan Eky. Justeru, kami percaya bahawa Eky boleh menjadi pemain yang lebih baik bersama pasukan Selangor musim depan,” kata Johan dalam satu kenyataan.
Sementara itu, Eky yang berusia 26 tahun turut mengakui sangat teruja dapat menyertai kem Gergasi Merah yang bakal dibimbing oleh pengendali dari Jerman, Karsten Neitzel musim depan.

“Saya berterima kasih kepada penyokong dan pengurusan pasukan Perak atas segalanya. Peluang menyertai Selangor boleh membuka lembaran baru dalam karier saya dan tidak sabar untuk memulakan perjalanan baharu saya bersama pasukan Gergasi Merah,” katanya. – K! ONLINE


38 pegawai, anggota bomba jalani kuarantin
Oleh OTHMAN YAHAYA

7 Disember 2020, 7:54 pm
GURUN – Seramai 38 pegawai dan anggota Balai Bomba dan Penyelamat Guar Chempedak di sini menjalani kuarantin kendiri selepas seorang anggota di balai itu disahkan positif Covid-19 pada kelmarin.
Ketua Balai Bomba dan Penyelamat Guar Chempedak, Penolong Penguasa Bomba Muhammad Noriman Mustaffa berkata, proses kuarantin yang bermula semalam adalah sebagai langkah pencegahan bagi mengekang penularan wabak itu dalam kalangan anggotanya.
“Selepas seorang anggota disahkan positif, saya segera mengarahkan semua anggota dikuarantin di balai untuk menjalani ujian saringan Covid-19.
“Saya sendiri turut menjalani ujian saringan awal yang dijalankan oleh petugas Kementerian Kesihatan Malaysia (KKM) di balai bomba ini selepas proses sanitasi dilakukan semalam,” katanya.
Menurut Muhammad Noriman, anggotanya yang disahkan positif Covid-19 pada kelmarin kini dikuarantin di Hospital Kuala Nerang dekat sini.
“Anggota itu tinggal di Bedong dan pihak kita sedang bekerjasama dengan KKM untuk mengesan kontak lain yang terlibat dengannya sebelum dijangkiti.

“Sementara menunggu keputusan ujian saringan, semua anggota menjalani kuarantin kendiri di balai ini,” ujarnya.
Tambahnya, walaupun menjalani perintah kuarantin, orang ramai di kawasan Guar Chempedak boleh menyalurkan sebarang maklumat kecemasan kepada pihaknya seperti biasa.
“Kita akan membantu memaklumkan maklumat kecemasan itu kepada balai bomba terdekat untuk diambil tindakan.
“Jangan risau, tugas dan tanggungjawab kita akan dilaksanakan oleh rakan lain walaupun anggota balai ini menjalani kuarantin,” katanya. – K! ONLINE


MPT Bersatu setuju perkukuh kerjasama dengan Pas melalui PN
Oleh AHMAD SHAHERMAN SHAMSURI

7 Disember 2020, 11:53 pm
PETALING JAYA – Mesyuarat Majlis Pimpinan Tertinggi (MPT) Parti Pribumi Bersatu Malaysia (Bersatu) sebulat suara bersetuju untuk memperkukuhkan kerjasama antara parti itu bersama Pas melalui Perikatan Nasional (PN).
Setiausaha Agung Bersatu, Datuk Seri Hamzah Zainudin berkata, kerjasama kedua-dua parti itu adalah sebahagian usaha untuk mengekalkan kestabilan politik di peringkat nasional dan negeri.
“MPT Bersatu hari ini, yang dipengerusikan oleh Presiden Bersatu, Tan Sri Muhyiddin Yassin telah membincangkan hala tuju dan pendirian Bersatu berhubung perkembangan politik semasa.
“Dalam mesyuarat tersebut, MPT sekali lagi menzahirkan rasa kesal terhadap Usul Keyakinan Majoriti Ahli Dewan terhadap Menteri Besar Perak yang diusulkan oleh UMNO tetapi tidak disokong oleh UMNO dan Pakatan Harapan dalam sidang Dewan Undangan Negeri (DUN) Perak baru-baru ini,” katanya dalam satu kenyataan di sini sebentar tadi.
Mengulas lanjut, Hamzah berkata, semua keputusan yang bakal diambil Bersatu berkaitan penubuhan Kerajaan Negeri Perak yang baharu akan mengambil kira ketetapan bersama rakan-rakan PN terutama Pas yang terlibat secara langsung. – K! ONLINE


5 penjawat awam antara ditahan positif dadah
7 Disember 2020, 7:05 pm
PETALING JAYA – Seramai 12 individu termasuk lima penjawat awam ditahan positif dadah dalam satu parti liar di sebuah kondominium di Jalan Raja Chulan, Bukit Bintang hari ini.
Serbuan pukul 4 pagi itu membongkarkan parti tersebut untuk menyambut hari lahir salah seorang daripada mereka.
Ketua Polis Daerah Dang Wangi, Asisten Komisioner Mohamad Zainal Abdullah berkata, tiada barang menyalahi undang-undang ditemui ketika sebuan sebelum pihak polis melakukan ujian air kencing terhadap 15 individu termasuk penganjur parti tersebut.
“Hasil ujian saringan awal air kencing mendapati 12 daripada 15 individu terbabit termasuk lima lelaki penjawat awam didapati positif dadah.
“Siasatan lanjut mendapati, mereka menyediakan dadah jenis methylenedioxy-methamphetamine (MDMA) dalam bentuk jus campuran yang siap dibancuh dalam parti berkenaan,” katanya dalam kenyataan akhbar hari ini.
Mohamad Zainal berkata, siasatan awal mendapati parti itu diadakan untuk menyambut hari lahir seorang daripada suspek yang ditahan selain mereka didapati berhibur dengan lagu rentak disko bermula pukul 2 petang semalam.

“Hasil siasatan mendapati, suspek membuat tempahan bilik melalui ejen dengan bayaran RM1,100 sehari, sebelum menjemput rakan-rakannya melalui menerusi aplikasi WhatsApp.
“Semua 15 individu itu dikenakan kompaun RM1,000 kerana melanggar prosedur operasi standard Perintah Kawalan Pergerakan Bersyarat manakala 12 yang positif dadah direman selama empat hari hingga 10 Disember ini mengikut Seksyen 15(1)(a) Akta Dadah Berbahaya 1952,” ujarnya. – K! ONLINE


Chungha positif Covid-19
Oleh NURFARHANA MOHAMED

7 Disember 2020, 5:52 pm
PETALING JAYA – BEKAS anggota kumpulan I.O.I, Chungha disahkan positif Covid-19.
Perkara tersebut disahkan syarikat pengurusannya, MNH Entertainment dalam satu kenyataan hari ini.
“Kami ingin mengumumkan bahawa Chungha disahkan positif Covid-19. Chungha baru mendapat tahu dia mempunyai kontak rapat dengan individu yang dijangkiti virus Covid-19.
“Chungha telah membuat ujian calitan Covid-19 dan keputusan ujian tersebut ialah positif,” ujar syarikat pengurusannya dalam kenyataan tersebut.
Berikutan itu, Chungha yang kini bergerak solo terpaksa menunda semua aktiviti seni bagi menjalani kuarantin kendiri.
“Chungha telah menangguhkan segala aktiviti seni dan akan mematuhi semua arahan yang dikeluarkan oleh pihak kesihatan.

“Semua artis dan kakitangan agensi yang bertemu dengan Chungha telah menjalani ujian saringan. Pihak agensi juga akan membuat proses nyah kuman di seluruh kawasan pejabat dan kami juga akan melakukan yang terbaik untuk menjaga semua artis bawah agensi,” katanya lagi. – K! ONLINE